sagorsarker/bangla-wikipedia huggingface dataset:
আককাছ আলী সরকার

অধ্যাপক আলহাজ্ব ডা.মোহাম্মদ আক্কাছ আলী সরকার হলেন একজন বাংলাদেশী চিকিৎসক, সাবেক সংসদ সদস্য ও রাজনীতিবিদ। রাজনৈতিক জীবনের শুরুলগ্নে তিনি জাতীয় পার্টির (এরশাদ) রাজনীতির সাথে জড়িত। তিনি কুড়িগ্রাম-৩ আসন থেকে নির্বাচিত ১০ম জাতীয় সংসদ সদস্য ছিলেন। তিনি রংপুরের প্রাইম মেডিকেল কলেজের প্রতিষ্ঠাতা ও নির্বাহী পরিচালক।
আককাস আলী সরকার কুড়িগ্রাম জেলায় উলিপুর উপজেলার বুড়া-বুড়ি ইউনিয়ন এ জন্মগ্রহণ করেন। তার পিতার নাম মো: আব্দুস সামাদ সরকার ও মাতার নাম আনোয়ারা বেগম। তিনি চিকিৎসা বিজ্ঞানে ময়মনসিংহ মেডিকেল কলেজ থেকে এমবিবিএস ও যুক্তরাজ্যের রয়্যাল কলেজ থেকে এফআরসিএস ডিগ্রি অর্জন করেছেন।
তিনি চিকিৎসা পেশা ও ব্যবসায় পেশায় নিয়োজিত। তিনি ২০০৮ সালে সনিকপ্রাইম গ্রুপ প্রতিষ্ঠিত করেন এবং প্রতিষ্ঠাতা চেয়ারম্যান ছিলেন। বর্তমানে তিনি গ্রুপের পরিচালক হিসাবে দ্বায়িত্ব পালন করছেন। একইসাথে তিনি প্রাইম স্পেশালাইজড হসপিটাল অ্যান্ড রিসার্স সেন্টার ও নুমা ফার্মাসিটিক্যালসের ব্যবস্থাপনা পরিচালক।
আককাছ আলী ২০১৮ সালের ২৫ জুলাই কুড়িগ্রাম-৩ উপনির্বাচনে প্রথম সংসদ সদস্য নির্বাচিত হন। তিনি লাঙ্গল প্রতীকে ৮২ হাজার ৫৯৮ ভোট পেয়ে তার প্রতিদ্বন্দ্বী আওয়ামী লীগ প্রার্থী এম এ মতিনকে পরাজিত করেন। তিনি ৩ আগস্ট ২০১৮ সালে সংসদ সদস্য হিসাবে শপথ গ্রহণ করেন। তিনি সরকারী হিসাব সম্পর্কিত সংসদীয় স্থায়ী কমিটির সদস্য ছিলেন। ২০১৮ সালের একাদশ জাতীয় সংসদ নির্বাচনে তিনি জাতীয় পার্টির মনোনীত প্রার্থী হয়ে নির্বাচনে অংশগ্রহণ করে প্রথমে দলীয় প্রধান এরশাদের নির্দেশে নির্বাচন থেকে সরে দাড়ান।
রেট্রোকম্পিউটিং

রেট্রোকম্পিউটিং হলো আধুনিক সময়ে পুরোনো কম্পিউটার হার্ডওয়্যার ও সফটওয়্যার ব্যবহার করা। রেট্রোকম্পিউটিং সাধারণত প্রযুক্তির বাস্তবিক প্রয়োগের চেয়ে শখ ও বিনোদন হিসেবে বিবেচিত হয়। প্রযুক্তি উৎসাহীরা প্রায় আবেগীয় কারণে দুর্লভ বা মূল্যবান হার্ডওয়্যার ও সফটওয়্যার সংগ্রহ করে। যাইহোক, অনেকে এর ভাল ব্যবহারও করেন।
রেট্রোকম্পিউটিঙের আরও গুরুত্বপূর্ণ ধারা কম্পিউটার হার্ডওয়্যার ইতিহাসের একটি অংশ। এটাকে কম্পিউটিঙে নিরীক্ষামূলক পুরাতত্ত্বের এনালগ হিসেবে দেখা হয়। কিছু উল্লেখযোগ্য উদাহরণের মধ্যে রয়েছে ব্যাবেজের ডিফারেন্স ইঞ্জিনের পুনর্গঠন (এর ডিজাইনেরও ১০০ বছর পর) এবং ২০০০ সালে প্ল্যানকাল্কলের প্রয়োগ (এর উদ্ভবের অর্ধশতাব্দী পরে)।
১৯৭৬ সাল থেকে ব্যক্তিগত কম্পিউটার রয়েছে। কিন্তু এ সময়ে অনেকগুলো প্রযুক্তিক বিপ্লব ঘটে গেছে যা পুরোনো লুপ্ত কম্পিউটার সরঞ্জামগুলো আবর্জনার স্তূপে পরিণত করেছে। তৎসত্ত্বেও, অই সময়ে এ অব্যবহার্য কম্পিউটারগুলো ভিন্টেজ কম্পিউটার সংগ্রহকারীদের একটি নতুন উপ-সংস্কৃতির জন্ম দেয়, যারা এ দুর্লভ পণ্যগুলো সংগ্রহ করতে বিশাল অঙ্কের অর্থও খরচ করে, শুধুমাত্র প্রদর্শনীর জন্যে নয়, তাদের পূর্ণ কার্যক্ষম ঐতিহ্যও ফিরিয়ে আনতে ইচ্ছুক তারা, যার মধ্যে রয়েছে সক্রিয় সফটওয়্যার উন্নয়ন, ও আধুনিক ব্যবহারের জন্যে অভিযোজন। এর মধ্যে রয়েছে তথাকথিত হ্যাকাররা যারা নতুন ও পুরোনো কম্পিউটার থেকে নতুন শংকর কম্পিউটার যুক্ত, হালনাগাদ ও তৈরী করে। ইথারনেট ইন্টারফেসসমূহ অনেক পুরোনো ৮-বিট যন্ত্রের জন্যে সীমাবদ্ধ ইন্টারনেট সংযোগের জন্যে ডিজাইন করা হয়েছে; যেখানে ব্যবহারকারীরা ব্যবহারকারী গ্রুপ, বুলেটিন বোর্ড ও সফটওয়্যারের ডাটাবেসে প্রবেশ করতে পারে।
ডায়ান কিটন

ডায়ান কিটন (, জন্ম: ডায়ান হল; ৫ জানুয়ারি ১৯৪৬) হলেন একজন মার্কিন অভিনেত্রী, পরিচালক ও প্রযোজক। তিনি একটি একাডেমি পুরস্কার, একটি বাফটা পুরস্কার, দুটি গোল্ডেন গ্লোব পুরস্কার ও এএফআই আজীবন সম্মাননা পুরস্কারসহ একাধিক পুরস্কার অর্জন করেছেন।
কিটন মঞ্চে অভিনয়ের মধ্য দিয়ে তার কর্মজীবন শুরু করেন। ১৯৭০ সালে তার চলচ্চিত্রে অভিষেক হয়। তার প্রথম বড় মাপের চলচ্চিত্র ভূমিকায় হল "দ্য গডফাদার" (১৯৭২) ছবিতে কে অ্যাডামস করলেওনে চরিত্রে। একই বছরে উডি অ্যালেন পরিচালিত "প্লে ইট অ্যাগেইন, স্যাম" তার কর্মজীবনের শুরুতে তাকে প্রতিষ্ঠা লাভ করতে সহায়তা করে। তার পরের দুটি চলচ্চিত্র হল "স্লিপার" (১৯৭৩) ও "লাভ অ্যান্ড ডেথ" (১৯৭৫), যা তাকে হাস্যরসাত্মক অভিনেত্রী হিসেবে পরিচিতি পাইয়ে দেয়। তার চতুর্থ চলচ্চিত্র "অ্যানি হল" (১৯৭৭)-এর জন্য তিনি শ্রেষ্ঠ অভিনেত্রী বিভাগে একাডেমি পুরস্কার অর্জন করেন।
কিটন পরবর্তীকালে তার "অ্যানি হল" ব্যক্তিত্ব দূর করতে একই রকমের চরিত্রে কাজ করা বাদ দেন। তিনি নাট্যধর্মী অভিনয়ের দিকে মনোযোগ দেন এবং "লুকিং ফর মিস্টার গুডবার" (১৯৭৭)-এ অভিনয় করেন। তিনি "রেডস" (১৯৮১), "মারভিন্‌স রুম" (১৯৯৬), এবং "সামথিংস গটা গিভ" (২০০৩)-এ অভিনয় করে আরও তিনটি একাডেমি পুরস্কারের মনোনয়ন লাভ করেন।
তার অন্যান্য জনপ্রিয় চলচ্চিত্রসমূহ হল "বেবি বুম" (১৯৮৭), "ফাদার অব দ্য ব্রাইড" (১৯৯১), "ফাদার অব দ্য ব্রাইড পার্ট টু" (১৯৯৫), "দ্য ফার্স্ট ওয়াইভস ক্লাব" (১৯৯৬), "দি আদার সিস্টার" (২০০১), এবং "দ্য ফ্যামিলি স্টোন" (২০০৫)। অভিনয়ের পাশাপাশি তিনি একজন আলোকচিত্রী, আবাসন প্রকল্প প্রস্তুতকারক, লেখিকা এবং গায়িকা।
একবর্ণ আলোকচিত্রবিদ্যা

একবর্ণ আলোকচিত্রগ্রহণ () হলো একটি চিত্রের প্রত্যেকটি অবস্থান ভিন্ন ভিন্ন পরিমাণের আলো ধারণ ও প্রদর্শন করতে পারে, কিন্তু ভিন্ন ভিন্ন রঙ প্রদর্শন করতে পারে না। এটি শাদা-কালো আলোকচিত্রগ্রহণের সমস্ত নমুনা ধারণ করে, যেটি কালো থেকে সাদা পর্যন্ত বিস্তৃত নিরপেক্ষ ধূসর স্বনযুক্ত ছবি জন্ম দেয়। ধূসর ছাড়া অন্য রঙ যেমন সেপিয়া, সবজে নীল অথবা বাদামী রঙও একবর্ণ আলোকচিত্রগ্রহণে ব্যবহার করা যায়। সমসাময়িক পৃথিবীতে একবর্ণ আলোকচিত্রগ্রহণের শৈল্পিক উদ্দেশ্য ও নির্দিষ্ট প্রযুক্তিগত চিত্র প্র‍য়োগ রয়েছে।
লেইকা এম মনোক্রোম হলো লেইকা ক্যামেরা এজির র‍্যাঞ্জফাইন্ডার এম সিরিজের আধুনিক ক্যামেরা ও একটি মনোক্রোম সেন্সর রয়েছে। এটি ১০ মে ২০১২ সালে ঘোষিত হয়।
রবার্ট ডুভল

রবার্ট সেল্ডেন ডুভল (; জন্ম: ৫ জানুয়ারি ১৯৩১) হলেন একজন মার্কিন অভিনেতা ও চলচ্চিত্র নির্মাতা। তিনি ছয় দশকের অধিক সময় ধরে অভিনয়ের সাথে জড়িত আছেন। অভিনয়ের স্বীকৃতি হিসেবে তিনি সাতটি একাডেমি পুরস্কারের মনোনয়ন হতে একটি পুরস্কার জয় করেন, সাতটি গোল্ডেন গ্লোব পুরস্কারের মনোনয়ন হতে চারটি পুরস্কার জয় করেন এবং একটি বাফটা পুরস্কার, একটি স্ক্রিন অ্যাক্টরস গিল্ড পুরস্কার ও একটি এমি পুরস্কার জয়সহ একাধিক পুরস্কার জয় ও মনোনয়ন লাভ করেছেন। ২০০৫ সালে তিনি ন্যাশনাল মেডেল অব আর্টস লাভ করেন।
ডুভল ১৯৫০-এর দশকের শেষ দিক থেকে মঞ্চ নাটকে অভিনয় শুরু করেন এবং ১৯৬০-এর দশকের শুরুতে টেলিভিশন ও চলচ্চিত্রে কাজ শুরু করেন। তিনি "টু কিল আ মকিংবার্ড" (১৯৬২) চলচ্চিত্রে তিনি বু র‍্যাডলি চরিত্রে, "ক্যাপ্টেন নিউম্যান, এম.ডি." (১৯৬৩), "টিএইচএক্স ইলেভেন থার্টি এইট" (১৯৭১) চলচ্চিত্রে কেন্দ্রীয় চরিত্রে এবং হর্টন ফুটের নাটক অবলম্বনে উইলিয়াম ফকনারের "টুমরো" (১৯৭২) চলচ্চিত্রে অভিনয় করেন। এই সময়ে তিনি "গডফাদার" ধারাবাহিকের "দ্য গডফাদার" (১৯৭২) ও "দ্য গডফাদার পার্ট ২" (১৯৭৪) চলচ্চিত্রে অভিনয় করেন, যা সমালোচনামূলক ও ব্যবসায়িক দুই দিক থেকে সফলতা অর্জন করে।
তিনি "টেন্ডার মার্সিজ" (১৯৮৩) ছবিতে অভিনয় করে শ্রেষ্ঠ অভিনেতা বিভাগে একাডেমি পুরস্কার এবং টম কোর্টনির সাথে যৌথভাবে সেরা নাট্য চলচ্চিত্র অভিনেতা বিভাগে গোল্ডেন গ্লোব পুরস্কার অর্জন করেন। তিনি বাকি ছয়টি একাডেমি পুরস্কারের মনোনয়ন লাভ করেন "দ্য গডফাদার" (১৯৭২), "অ্যাপোক্যালিপ্স নাউ" (১৯৭৯), "দ্য গ্রেট স্যান্টিনি" (১৯৭৯), "দি অ্যাপোস্টল" (১৯৯), "আ সিভিল অ্যাকশন" (১৯৯৮), ও "দ্য জাজ" (২০১৪) ছবিতে অভিনয়ের জন্য। তার অভিনীত অন্যান্য উল্লেখযোগ্য চলচ্চিত্রসমূহ হল "বুলিট" (১৯৬৮), "ট্রু গিট" (১৯৬৯), "ম্যাশ" (১৯৭০), "জো কিড" (১৯৭২), "দ্য কনভারসেশন" (১৯৭৪), "নেটওয়ার্ক" (১৯৭৬), "দ্য ন্যাচারাল" (১৯৮৪), "দ্য হ্যান্ডমেইড্‌স টেল" (১৯৯০), "ডেজ অব থান্ডার" (১৯৯০), "র‍্যাম্বলিং রোজ" (১৯৯১), "ফলিং ডাউন" (১৯৯৩), "জ্যাক রিচার" (২০১২), "আ নাইট ইন ওল্ড মেক্সিকো" (২০১৪), এবং "ওয়াইল্ড হর্সেস" (২০১৫)।
ডুভল অভিনীত টেলিভিশন কর্মের মধ্যে উল্লেখযোগ্য "দ্য টোয়ালাইট জোন" (১৯৬৩), "দ্য আউটার লিমিটস" (১৯৬৪), "লোনসাম ডাভ" (১৯৮৯), "স্ট্যালিন" (১৯৯২), "দ্য ম্যান হু ক্যাপচারড এইখমান" (১৯৯৬) ও "ব্রোকেন টেইল"। "লোনসাম ডাভ" (১৯৮৯) ও "স্ট্যালিন" (১৯৯২)-এ অভিনয় করে তিনি শ্রেষ্ঠ টিভি মিনি ধারাবাহিক অভিনেতা বিভাগে দুটি গোল্ডেন গ্লোব পুরস্কার অর্জন করেন এবং "ব্রোকেন টেইল"-এ অভিনয় করে একটি প্রাইমটাইম এমি পুরস্কার অর্জন করেন।
যাদবপুর রেলওয়ে স্টেশন

যাদবপুর রেলওয়ে স্টেশন হল কলকাতা শহরতলি রেলওয়ের একটি স্টেশন। এই রেলওয়ে স্টেশনটি শিয়ালদহ রেলওয়ে স্টেশন থেকে আনুমানিক দূরে শিয়ালদহ–নামখানা লাইনে অবস্থিত। এটি ভারতীয় রেলের অধীনস্থ পূর্ব রেলের আওতাধীন। যাদবপুর রেলওয়ে স্টেশনটি শিয়ালদহ রেল বিভাগের ব্যস্ততম রেলওয়ে স্টেশনগুলির মধ্যে অন্যতম। দৈনিক ১১৫ জোড়ারও বেশি ইএমইউ লোকাল ট্রেন এই রেলওয়ে স্টেশনের মাধ্যমে চলাচল করে। যাদবপুর রেলওয়ে স্টেশনটি ভারতের পশ্চিমবঙ্গ রাজ্যের কলকাতা শহরে অবস্থিত। এই রেলওয়ে স্টেশনটি যাদবপুর ও তার পার্শ্ববর্তী এলাকাগুলিতে রেল পরিষেবা প্রদান করে।
যাদবপুর রেলওয়ে স্টেশনের অবস্থান হল । এর গড় উচ্চতা হল ।
১৮৬২ খ্রিষ্টাব্দে ইস্টার্ন বেঙ্গল রেলওয়ে শিয়ালদহ থেকে যাদবপুর পর্যন্ত বিস্তৃত ব্রডগেজ রেলপথ নির্মাণ করেছিল।
শিয়ালদহ থেকে যাদবপুর পর্যন্ত এই রেলপথটির বৈদ্যুতিকরণ প্রক্রিয়াটি ১৯৬৫–৬৬ সালে ২৫ কেভি এসি ওভারহেড সিস্টেমের দ্বারা সম্পন্ন হয়েছিল।
কিবোর্ড প্রযুক্তি

কম্পিউটার কিবোর্ড তাদের ব্যবহার করা সুইচ প্রযুক্তির ভিত্তিতে শ্রেণিবদ্ধ করা যায়।বর্ণানুক্রমিক কিবোর্ডগুলোর সাধারণত ৮০ থেকে ১১০টি টেকসই সুইচ থাকে, প্রতিটির জন্যে একটি করে। সুইচ প্রযুক্তি নির্বাচন কী প্রতিস্পন্দন (কী রেসপন্স, কী যে চাপা হয়ে তার ইতিবাচক ফিডব্যাক) ও প্রাক গমনকে (প্রি ট্র‍্যাভেল, কী ঠিকভাবে চাপার জন্যে প্রয়োজনীয় দূরত্ব) প্রভাবিত করে। নতুনতর কিবোর্ড মডেলগুলো সাশ্রয়ের জন্যে বিভিন্ন প্রযুক্তির মিশ্রিত রূপ ব্যবহার করে।
দুপ্রকারের মেমব্রেন-ভিত্তিক কিবোর্ড রয়েছে, ফ্ল্যাট-প্যানেল মেমব্রেন ও ফুল-ট্র‍্যাভেল মেমব্রেন কিবোর্ড:
ফটোকপি মেশিন বা মাইক্রোওয়েভ ওভেনের মত যন্ত্রপাতিতে ফ্ল্যাট-প্যানেল মেমব্রেন কিবোর্ডের দেখা পাওয়া যায়। একটি সাধারণ ডিজাইন যা তিনটি স্তর নিয়ে গঠিত। শীর্ষ স্তরে সামনে ছাপানো লেবেল ও পেছনে পরিবাহী ডোরা রয়েছে। এর নিচে আছে একটা ব্যবধান স্তর, যা সামনের পেছনের স্তরকে আলাদা করে রাখে যাতে সাধারণভাবে কোন বৈদ্যুতিক আদানপ্রদান না ঘটে। পেছনের স্তরে উল্লম্বভাবে সামনের লেয়ারের দিকে ছাপানো পরিবাহী ডোরা রাখে। যখন একসাথে থাকে, এ ডোরাগুলো একটি গ্রিড গঠন করে। যখন ব্যবহারকারী নির্দিষ্ট অবস্থানে চাপে, আঙ্গুল শীর্ষ স্তর ব্যবধানকারী স্তরের মধ্য দিয়ে নিচে নিয়ে যায় যা গ্রিডের ইন্টারসেকশবে একটি সার্কিট বন্ধ করে দেয়। এটা কম্পিউটার অথবা কিবোর্ড নিয়ন্ত্রণ প্রসেসরকে ইঙ্গিত করে যে নির্দিষ্ট বাটন চাপা হয়েছে।
সাধারণত ফ্ল্যাট-প্যানেল মেমব্রেন কিবোর্ড উল্লেখযোগ্য ভৌত ফিডব্যাক তৈরি করে না। তাই এটি ব্যবহার করা যন্ত্রগুলো কী চাপার পর একটি বিপ উদগম বা লাইট ফ্ল্যাশ করে। তারা অধিকাংশ সময় রুঢ় পরিবেশে ব্যবহার করা হয়। যদিও ব্যক্তিগত কম্পিউটারের প্রথম দিনগুলোতে তারা ব্যবহৃত হতো, মেকানিক্যাল সুইচ কিবোর্ড তাদের সে জায়গা দখল করে নিয়েছে।
ফুল-ট্র‍্যাভেল মেমব্রেন-ভিত্তিক কিবোর্ডগুলো বর্তমানের সবচেয়ে পরিচিত কিবোর্ড। তাদের এক-টুকরা প্লাস্টিক কীটপ/সুইচ প্লাগার আছে যা বৈদ্যুতিক সুইচ ম্যাট্রিক্সে যোগাযোগ বাস্তবায়ন করতে একটি মেমব্রেনে চাপানো হয়।
এ ধরনের কিবোর্ডে একটি কী চাপা তড়িত প্যাডের আধৃতি পরিবর্তিত হয়। এ ছাঁচটি প্রতিটির জন্যে একটি করে দুটো ত-আকৃতির তড়িত-ধারক প্যাড নিয়ে গঠিত, যা একটি পিসিবির উপর ছাপানো এবং সোল্ডারমাস্কের একটি অন্তরক ও মোটা ফিল্ম দ্বারা আচ্ছাদিত।
এ ধারণার জটিলতা সত্ত্বেও ক্যাপাচিটিভ সুইচিঙের এ পদ্ধতিটি বাস্তবিকভাবে সাধারণ। এর চলনশীল অংশ একটি ফ্ল্যাট ফোমে শেষ হয়েছে।
জেঠালাল গাড়া (চরিত্র)

জেঠালাল গাড়া (পুরো নাম জেঠালাল চম্পকলাল গাড়া) একটি চরিত্র যেটি ভারতীয় টেলিভিশন ধারাবাহিক তারক মেহতা কা উল্টা চশমাতে দিলীপ জোশি ধারণ করেছে। এটি এই ধারাবাহিকটির মূল চরিত্র। এটি অত্যন্ত দর্শকপ্রিয় এবং বিশ্বাস করা যায় ধারাবাহিকটি এই চরিত্রটি ছাড়া চালানো সম্ভব নয়।
এটি হলো একটি হিন্দু জৈন মিশ্র পরিবার, যারা মূলত কাচ্ জেলার ভাচাও গ্রাম থেকে এসেছে এবং দয়া আহমেদাবাদ থেকে । এ পরিবারে চারজন সদস্য - জেঠালাল, তার বউ দয়া, তার বাবা চম্পকলাল এবং তার ছেলে টাপু। জেঠালাল, দয়া এবং চম্পকলাল ইংরেজিতে দুর্বল কিন্তু টাপু মেধাবী এবং ইংরেজিতে পারদর্শী। তাদের পারিবারিক বন্ধন গাঢ়। তাদের নিজস্ব একটি দোকান রয়েছে "গাড়া ইলেকট্রনিক্স" নামে যেটি জেঠালাল পরিচালনা করে।
এটি চরিত্রায়ণ করেছে দিলীপ জোশি। সে ধারাবাহিকটির মূল চরিত্র এবং তাকে ঘিরেই ধারাবাহিকটির কাহিনী তৈরি হয়। জেঠালাল খুব বেশি লম্বা নয়, তার ওজন বেশি এবং তার ছোট গোঁফ রয়েছে। সে একজন সৎ ব্যবসায়ী, আদর্শ ছেলে, স্বামী এবং পিতা। চরিত্রে সে একজন অযত্নবান, অলস প্রকৃতির মানুষ। সে খেতে ভালোবাসে ও তার প্রিয় খাদ্য হলো গুজরাটি খাবার "জালেবী (জিলাপি)" এবং "ফাফড়া"। অনেক সময় তার বাবা তাকে বকা দেয় দয়া এবং টাপুর প্রতি কড়া হওয়ার জন্য। যদিও সে তার বাবাকে ভয় পায় সে তার বাবার সম্মান করে এবং সবসময় যেখানে সেখানে তার বাবার পা ছুয়ে তার আশীর্বাদ নেয়। সে টাপুর ব্যাপারে খুবই যত্নবান এবং "ভিড়ে" থেকে তাকে সবসময় রক্ষা করে যে টাপুর দুষ্টামির বিচার নিয়ে আসে। এবং তাদের মধ্যে ঝগড়া শুরু হয়। তার একটি দোকান রয়েছে "গাড়া ইলেকট্রনিক্স" নামে। চম্পকলাল তাকে জেঠিয়া বলে ডাকে। দয়া তাকে টাপু কে পাপা (টাপুর বাবা), ববিতা তাকে জেঠাজি এবং সোসাইটির অন্যান্য মহিলারা জেঠাভাই বলে ডাকে। জেঠালাল তার স্ত্রী দয়াকে গভীরভাবে ভালোবাসলেও ববিতার প্রতি তার গোপন আকর্ষণ রয়েছে। সে ববিতা কে পটানোর কোনো সুযোগ হাতছাড়া করতে চায় না। জেঠালাল এর মতে তার ভাগ্য অনেক খারাপ যার ফলে সে সবসময় বিপদে পড়ে। সে সবসময় তার শ্যালক সুন্দরলাল এর উপর বিরক্ত থাকে। কিন্তু দয়ার কারণে সবসময় চুপ থাকে যে তার ভাইকে অনেক ভালোবাসে। তাদের দুইজনের মধ্যে একটি শীতল যুদ্ধ আছে যেটির ব্যাপারে তার বন্ধু তারাক মেহতা ছাড়া কেউই অবগত নয়। তার দোকানের কর্মচারী নাটু কাকা তাকে সবসময় বেতন বাড়ানোর জন্য দাবি করে, এবং বাঘা তার বিভিন্ন রকমের বুদ্ধি ও তার প্রেমিকা বাউরি দোকান চলার সময় তাকে বিরক্ত করে। তার মূল শত্রু হলো কৃষ্ণাণ আইয়ার, ববিতার স্বামী। তার সবচেয়ে কাছের বন্ধু হলো তারাক মেহতা, যে জেঠালাল কে বিপদ থেকে উদ্ধার করে। তাই জেঠালাল তাকে "ফায়ার ব্রিগেড" বলে ডাকে।
দয়া ভাবী এবং দয়া বেন নামেও পরিচিত। চরিত্রটি ধারণ করেছে দিশা ভাকানি। সে জেঠালাল এর বউ। সে আহমেদাবাদ থেকে এসেছে এবং "গরবা" নৃত্য করতে ভালোবাসে।
আবান বিন উসমান বিন আফফান

আবান বিন উসমান বিন আফফান (মৃত্যু ১০৫ হিজরি/৭২৩ ঈসায়ী) ছিলেন একজন বিশিষ্ট মুহাদ্দিস, ফকিহ, মুফাসসির, এবং ইতিহাসবিদ।
আবান বিন উসমান বিন আফফান ছিলেন ইসলামের তৃতীয় খলিফা উসমান বিন আফফানের পুত্র। তার মায়ের নাম উম্মু আমর বিনতে জান্দাব। তিনি হচ্ছেন প্রথম ইতিহাসবিদ যিনি মুহাম্মাদের মাগাজী রচনা করেছিলেন। একই সাথে তিনি ছিলেন হাদিস ও ফিকহ শাস্ত্রের পণ্ডিত ব্যক্তিত্ব।
হাদিস বর্ণনায় আবান বিন উসমানের বিশেষ অবদান রয়েছে। তিনি অনেক হাদিস বর্ণনা করেছেন।
সাজিদ রাজার বাড়ি

সাজিদ রাজার বাড়ি সিলেটের একটি ঐতিহাসিক স্থাপনা। ১৮ শতকের প্রথম দিকে জমিদার সাজিদ রাজা কর্তৃক নির্মিত হয় এই বাড়িটি। 
সিলেটের সীমান্ত উপজেলা জকিগঞ্জের কাজলসার ইউনিয়নের সুরমা নদীর তীরবর্তী আটগ্রামে অবস্থিত সাজিদ রাজার বাড়ি। জকিগঞ্জের ইতিহাস ও ঐতিহ্যের গুরুত্বপূর্ণ অংশ হিসাবে গণ্য করা হয় আটগ্রাম বাজারের সন্নিকটে সুরমা নদীর তীরে অবস্থিত বিখ্যাত এ জমিদার বাড়িটিকে।
১৮ শতকের প্রথম দিকে জমিদার সাজিদ রাজা জকিগঞ্জের উপজেলা ও এর আশপাশ শাসন করতেন। প্রাজাদের দেখভাল করার জন্য কাঠ দ্বারা নির্মিত গাড়ি ও হাতিতে সওয়ার হয়ে পুরো রাজ্য ঘুরে বেড়াতেন। তার দ্বারা নির্মিত বাড়ি, বিচারালয়, মসজিদ ও পুকুর এখনও ইতিহাস ঐতিহ্যের নিদর্শন হয়ে দাঁড়িয়ে আছে।
প্রায় ১৫ একর জমির উপর এই বাড়িতে রয়েছে ১৩ চালার একটি টিনের ঘর। ব্রিটিশ আমলে জমিদার সাজিদ রাজার বোনের উত্তরাধিকারী তার বাবা মৌলভী দেওয়ান দিগার উদ্দিন আহমদ চৌধুরী ও তার দুই চাচা দেওয়ান আজিজ উদ্দিন আহমদ চৌধুরী, মইন উদ্দিন আহমদ চৌধুরী শখের বশে এ ঘর তৈরি করেন। তৎকালীন ১৩ হাজার টাকা মজুরিতে কলকাতার মিস্ত্রিরা তেরটি চাল তৈরি করেন। টিন এবং কাঠের কারুকার্যমণ্ডিত চালাগুলো।
কাঠ-বাঁশের খানার বেড়ার ওপর চুনসুরকির ব্যবহার করা হয়েছে যা কিনা প্রাচীন ঐতিহ্যের নিদর্শন বহন করে। ঘরগুলোর পুরো ছাদ ও খুঁটিগুলো কাঠের তৈরি এবং মেঝে পাকা। এক কক্ষের বিশাল একটি ঘর বৈঠকখানা হিসেবেই ব্যবহার হত যেখানে একসময় হাসন রাজাসহ জমিদারদের আড্ডা বসত।
ধর্মপ্রাণ সাজিদ রাজা নামাজ পড়ার সুবিধার্তে ১৭৪০ খৃষ্টাব্দে তার বাড়ির সামনে পিলার ও গম্ভুজের তৈরী সুদৃশ্য মসজিদটি নির্মাণ করেন। একটি উঁচু ভিত্তির উপর মসজিদের মূল স্থাপনাটি প্রতিষ্টিত হওয়ায় মুসল্লীদের উঠানামার জন্য তেরী করা হয় সুদৃশ্য ও মজবুত সিঁড়ি।
বরাক নদীর উজান ঢলে ভেসে যাওয়ার জন্য জনগণের মাঝে পানির জন্য হাহাকারের সৃষ্টি হত। পানির হাহাকার দূর করার জন্য বাড়ির আঙ্গিনায় ৮ একর ভূমির উপর খনন করেন রাজা।
কাঞ্চনজঙ্ঘা জাতীয় উদ্যান

কাঞ্চনজঙ্ঘা জাতীয় উদ্যান বা কাঞ্চনজঙ্ঘা জীবমণ্ডল সংরক্ষণ ভারতের সিক্কিমে অবস্থিত জাতীয় উদ্যান এবং জীবমণ্ডল সংরক্ষণ উদ্যান। ২০১৬ সালের জুলাই মাসে অনুষ্ঠিত হওয়া ৪০তম অধিবেশনে একে ইউনেস্কো দ্বারা বিশ্ব ঐতিহ্যবাহী স্থানের তালিকায় অন্তর্ভুক্ত করা হয়। সাথে এটি ভারতের প্রথম মিশ্রিত ঐতিহ্যবাহী স্থান এই জাতীয় উদ্যানের নাম কাঞ্চনজঙ্ঘা শৃঙ্গের নামে রাখা হয়েছে। কাঞ্চনজঙ্ঘা ভারতের অন্যতম উচ্চতম ও পৃথিবীর তৃতীয় উচ্চতম শৃঙ্গ এবং এর উচ্চতা ৮,৫৮৬ মিটার।
উদ্যানটির ক্ষেত্রফল ১,৭৮৪ বর্গ কি.মি.।
জাতীয় উদ্যানটির ভিতর কিছু লেপচা জনজাতির লোকের বসতি আছে।
উদ্যানটির ভিতর থলুং মনেস্ট্রি অবস্থিত। এই গুম্ফা জাতীয় উদ্যানটির বাফার জোনে অবস্থিত। এটি সিক্কিমের অন্যতম পবিত্র বৌদ্ধ মনেস্ট্রি।
কাঞ্চনজঙ্ঘা জাতীয় উদ্যান সিক্কিমের উত্তর সিক্কিম জেলা ও পশ্চিম সিক্কিম জেলায় অবস্থিত। এর উচ্চতা ১,৮২৯ মিটার থেকে ৮,৫৫০ মিটার এবং মোট ক্ষেত্রফল ৮৪৯.৫ বর্গ কি.মি.।
এর উত্তরে তিব্বতের কমোলাংমা জাতীয় প্রকৃতি সংরক্ষণ এবং পশ্চিমে নেপালের কাঞ্চনজঙ্ঘা সংরক্ষিত অঞ্চল অবস্থিত।
দক্ষিণ শালমারা-মানকাচর জেলা

দক্ষিণ শালমারা-মানকাচর জেলা অসমের ৩৫টি জেলার ভিতর নতুন জেলা। গুয়াহাটি থেকে প্রায় ২৪৫ কি.মি. দূরে অবস্থিত হাটশিঙিমারি এই জেলার সদর। জেলা গঠন হওয়ার আগে দক্ষিণ শালমারা-মানকাচর ধুবড়ী জেলার মহকুমা ছিল।
দক্ষিণ শালমারা-মানকাচর নাম দক্ষিণ শালমারা এবং মানকাচর বিধানসভা কেন্দ্রের থেকে এসেছে।
দক্ষিণ শালমারা-মানকাচর জেলা ধুবুড়ি জেলার অংশবিশেষ নিয়ে ২০১৬ সালে গঠন করা হয়। ১৫ আগস্ট ২০১৫ সালে অসমের মুখ্যমন্ত্রী তরুণ গগৈ ৫টি নতুন জেলা ঘোষণা করেছিলেন, দক্ষিণ শালমারা-মানকাচর জেলা এই ৫টি নতুন জেলার ভিতর অন্যতম। ৯ ফেব্রুয়ারি ২০১৬ সালে হাটশিঙিমারির এক সরকারি অনুষ্ঠানে সহস্র নাগরিকের উপস্থিতিতে উপায়ুক্ত এম.আই. আহমেদ দক্ষিণ শালমারা-মানকাচরকে নতুন জেলারূপে উদ্বোধন করেন।
দক্ষিণ শালমারা ও মানকাচর জেলার ক্ষেত্রফল । এর পশ্চিম ও দক্ষিণে বাংলাদেশ, উত্তরে গোয়ালপাড়া জেলা ও ধুবুড়ি জেলা এববং পূর্ব ও দক্ষিণে মেঘালয় অবস্থিত।
এই জেলাটি মুসলিম অধ্যুষিত। এটি আসামের সবাধিক জনঘনত্বের জেলা। 
নবগঠিত দক্ষিণ শালমারা মানকাচর জেলায় প্রচলিত ভাষাসমূহের পাইচিত্র তালিকা নিম্নরূপ -
প্রায় রেলপথবিহীন এই জেলার নিকটবর্তী রেলওয়ে স্টেশন হচ্ছে ব্রহ্মপুত্র নদের উত্তরে অবস্থিত ৫৫ কিমি দূরবর্তী ধুবড়ি স্টেশন।
ক্রীতদাস বাইবেল

ক্রীতদাস বাইবেল বা দ্য স্লেভ বাইবেল হচ্ছে খ্রিস্টানদের পবিত্র ধর্মগ্রন্থের এমন এক সংস্করণ যা থেকে বাইবেলের অনেক গুরুত্বপূর্ণ অংশ বাদ দেয়া হয়েছিল। মূলত দাস প্রথা টিকিয়ে রাখতে যেভাবে সংশোধন করা হয়েছিল। এর মাধ্যমে ক্রীতদাসদের খ্রীস্টধর্মে দীক্ষা দেয়া হতো। বাইবেলের যেসব কাহিনী তাদের আবার মুক্তির স্বপ্ন দেখাতে পারে, সেসব কাহিনী এই বই থেকে বাদ দেয়া হয়েছিল।
দুশো বছরেরও বেশি সময় আগে প্রকাশিত বাইবেলের এই খন্ডিত সংস্করণের একটি দুর্লভ কপি ওয়াশিংটন ডিসির বাইবেল জাদুঘরে প্রদর্শিত হচ্ছে। বাইবেল জাদুঘরের মাটির নিচের কক্ষটিতে বাইবেলের সরু এই সংস্করণটি আলাদাভাবে চোখে পড়ে। ক্যারিবীয় অঞ্চলে ১৮৩৩ সালে দাস প্রথার বিলোপ ঘটানো হয়। কিন্তু তার আগে পর্যন্ত ঐ অঞ্চলে ক্রীতদাস আনা অব্যাহত ছিল। ক্যারিবিয় অঞ্চলের ব্রিটিশ উপনিবেশ গুলোতে যে সকল আফ্রিকানদের ক্রীতদাস হিসেবে নিয়ে যাওয়া হয়েছিল, তাদের পড়ানোর জন্য এই বাইবেল প্রকাশ করা হয়েছিল। সম্ভবত "'সোসাইটি ফর দি কনভার্সন এন্ড রিলিজিয়াস ইন্সট্রাকশন অব নিগ্রো স্লেভস ইন দ্য ব্রিটিশ ওয়েস্ট ইন্ডিজ" নামে একটি ব্রিটিশ মিশনারী সংস্থার জন্য এই বাইবেলটি প্রকাশ করা হয়। ১৮০৮ সালে লন্ডন থেকে এই বাইবেল প্রকাশ করা হয়েছিল। যার আগের বছরই কিনা ব্রিটিশ পার্লামেন্টে ক্রীতদাস ব্যবসা নিষিদ্ধ করে আইন পাশ হয়।
নূতন নিয়মের ৫০ ভাগ, এবং পুরাতন নিয়মের ৯০ ভাগ এই বাইবেল থেকে বাদ দেয়া হয়েছিল। বিশেষ করে স্বাধীনতা এবং মুক্তি সংক্রান্ত বিষয়গুলো এবং যাত্রাপুস্তকেরও অনেক অংশ।
যাত্রাপুস্তক অংশটিতে মূলত মিশরে ইসরাইলীদের অবরুদ্ধ দশা এবং শেষ পর্যন্ত প্রতিশ্রুত ভূমিতে তাদের মুক্তির কথা বলা আছে। ক্রীতদাস প্রথার শিকার হওয়া আফ্রিকানরা যে বাইবেলের এই অংশটির প্রতি আকৃষ্ট হতেন, তার ঐতিহাসিক কারণ ছিল। কারণ এই ইসরাইলীদের সঙ্গে তারা নিজেদের অনেক মিল দেখতে পেতো। কারণ তারাও অন্য একটি দেশে বন্দী অবস্থায় ছিলেন। তারাও মুক্তির স্বপ্ন দেখতেন। তারা ভাবতেন, আমরা যদি ঈশ্বরের ওপর বিশ্বাস রাখি, আমরাও একদিন মুক্তি পাব। ঈশ্বর আমাদের মুক্তি দেবেন।
আল্লামা ইকবাল এক্সপ্রেস

আল্লামা ইকবাল এক্সপ্রেস () হচ্ছে পাকিস্তান রেলওয়ে কর্তৃক পরিচালিত দৈনিক একটি যাত্রীবাহী ট্রেন যা পাকিস্তানের দুটি গুরুত্বপূর্ণ শিল্পকেন্দ্র করাচি ও শিয়ালকোটের মধ্যে চলাচল করে। ১,৩৬২ কিলোমিটারের (৮৬২ মাইল) দূরত্ব অতিক্রম করতে যাত্রার সময় লাগে প্রায় ২৫ ঘণ্টা এবং ৩০ মিনিট, করাচি-পেশাওয়ার রেলওয়ে লাইন, শাহদারা বাগ-চাক আমরু ব্রাঞ্চ লাইন এবং ওয়াজিরাবাদ-নারোওয়াল ব্রাঞ্চ লাইন বরাবর ভ্রমণ করা যায়।
আল্লামা ইকবাল এক্সপ্রেস পাকিস্তানের পুরাতন এক্সপ্রেস ট্রেনগুলির মধ্যে অন্যতম, ১৯৪০ সালের শুরুর দিকে "শাহিন এক্সপ্রেস" হিসেবে করাচি থেকে শিয়ালকোট ফয়সালাবাদ পথ দিয়ে চলত। ১৯৮৫ সালে, পাকিস্তানের বিখ্যাত কবি আল্লামা ইকবালের সম্মানে শাহিন এক্সপ্রেস নাম পরিবর্তন করে আল্লামা ইকবাল এক্সপ্রেস নামে নামকরণ করা হয়।
১৯৯৮ সালে, আল্লামা ইকবাল এক্সপ্রেস ওয়াজিরাবাদ জংশন থেকে শিয়ালকোট জংশন ভায়া পুননির্দেশিত হয়। ২০০৪ সালে, এটি পুনরায় বর্তমান ভায়া নারোওয়াল জংশনে পুননির্দেশিত হয়।
ট্রেনটি ১৬ টি অংশ, ১টি পাওয়ার ভ্যান এবং ১টি লাগেজ ভ্যান কোচের সমন্বয়ে গঠিত। ট্রেনটি সম্পূর্ণভাবে ডিজেল ট্র্যাকশনের উপর চলে।
অল্টেয়ার (ভবন)

অল্টেয়ার শ্রীলংকার বৃহত্তম শহর কলম্বোয় নির্মাণাধীন একটি আবাসিক ও বাণিজ্যিক ভবন। এই ভবনটি হল একটি ৬৮ তলা বিশিষ্ট উল্লম্ব টাওয়ার এবং ৬৩ তলা বিশিষ্ট হেলানো টাওয়ারের স্থাপত্য। ২৪০ মিটার উচু ভবনটির নির্মাণ শেষ হওয়ার পরে কলম্বোর সুউচ্চ ভবনগুলির মধ্যে একটি হবে। ভবনটি ২ একর জমিতে বীড়া লেকের তীরে অবস্থিত।
ভবনটি কলম্বোর কেন্দ্রে অবস্থিত, শহুরে উন্নয়ন কর্তৃপক্ষ পথচারীর-একমাত্র প্রাঙ্গনে রূপান্তর করার জন্য ৪০,০০০ বর্গফুট (৩,৭০০ মিটার) রাস্তার স্তরে উচ্চ-রাস্তার উপাদান তৈরির জন্য পরিকল্পনা করেছে। দুর্ঘটনা কমাতে, যান চলাচল নতুন রাস্তা দিয়ে চালু করা হবে; যান চলাচলের বিশ্লেষণ অনুযায়ী, ভ্রমণের সময় ১৪ সেকেন্ডের মধ্যে বৃদ্ধি পাবে। অবস্থানের কারণে ভবনটি বিরালা লেক এবং ভারত মহাসাগরের ২৭০ ডিগ্রি অনির্বাচিত দৃশ্য উপভোগ করবে।
অল্টেয়ার ৪০০+ বিলাসবহুল অ্যাপার্টমেন্ট (৩ বেডরুম, ৪ বেডরুম এবং পেন্টহাউস) নিয়ে গঠিত হবে, যেগুলি ১,৫০০ বর্গফুট (১৪০ বর্গ মিটার) থেকে ৪,০০০ বর্গফুট (৩৭০ বর্গ মিটার) আয়তন বিশিষ্ট হবে। পাশাপাশি, ৬৩ তম তলায় একটি পুল, লাউঞ্জ এবং পার্টি এরিনা সাথে স্কাই গার্ডেন থাকবে।
এই নকশাটি সাফদি ডিজাইনের মোশে সাফদি দ্বারা নকশা করা হয়েছে, যিনি সিঙ্গাপুরের মারিনা বে স্যান্ডসের স্থপতি ছিলেন।
অল্টেয়ার দুটি কাঠামো দ্বারা গঠিত, একটি ২৪০ মিটার উল্লম্ব টাওয়ার এবং একটি ২০৯-মিটার উচু হেলানো টাওয়ার গঠিত। হেলানো টাওয়ারটি ৫ থেকে ৩৯ তম তালা পর্যন্ত হেলানো ভাবে নির্মিত এবং ৩৯ তম তালার উপর থেকে ২০৯ মিটারের উচ্চতায় ছাদের স্তর পর্যন্ত ভবনটি উল্লম্বভাবে নির্মিত।
ভবনের কাঠামোগত কাজের সমাপ্তি ডিসেম্বর ২০১৭ সালে "টপিং আউট" দ্বারা চিহ্নিত করা হয়েছিল। অভ্যন্তরীণ কাজ বর্তমানে চলছে এবং আল্টিয়ার ভবনের ২০১৮ সালের মধ্যে সম্পন্ন হওয়ার সময়সূচী রয়েছে।
ডেনিস মাইকেল রোহান

ডেনিস মাইকেল রোহান একজন অস্ট্রেলীয় পর্যটক। ওয়ার্ল্ডওয়াইড চার্চ অফ গড নামক এভাঞ্জেলিকাল খ্রিষ্টান গোষ্ঠীর সদস্য ছিলেন। তার ধারণা ছিল যে মসজিদুল আকসা পুড়িয়ে ফেলার মাধ্যমে তিনি যীশুর দ্বিতীয় আগমনকে ত্বরান্বিত করতে পারবেন এবং ইহুদি মন্দির তৈরীর পথ করতে পারবেন। ১৯৬৯ খ্রিষ্টাব্দের ২১ আগস্ট রোহান কর্তৃক আল-আকসা মসজিদে অগ্নিকান্ডের ঘটনা ঘটে। রোহানকে এরপর একটি মানসিক হাসপাতালে ভর্তি করা হয়। এই ঘটনার প্রেক্ষিতে সেই বছর রাবাতে মুসলিম দেশগুলোর এক বৈঠক অনুষ্ঠিত হয়। সৌদি আরবের তৎকালীন বাদশাহ ফাহাদ বিন আবদুল আজিজ এর উদ্যোক্তা ছিলেন। এই অগ্নিকান্ডের ঘটনা ওআইসি গঠনের ক্ষেত্রে প্রভাবকের ভূমিকা পালন করেছে।
রঘুনাথপুর বিধানসভা কেন্দ্র, পুরুলিয়া

রঘুনাথপুর (বিধানসভা কেন্দ্র) ভারতের পশ্চিমবঙ্গ রাজ্যের পুরুলিয়া জেলার একটি বিধানসভা কেন্দ্র। এই কেন্দ্রটি তপসিলি জাতির জন্য সংরক্ষিত।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৪৬ নং রঘুনাথপুর (এসসি) বিধানসভা কেন্দ্রটি রঘুনাথপুর পুরসভা, রঘুনাথপুর-১, নেতুরিয়া এবং সান্তুরি সমষ্টি উন্নয়ন ব্লক গুলির অন্তর্গত।
রঘুনাথপুর বিধানসভা কেন্দ্রটি ৩৬ নং বাঁকুড়া লোকসভা কেন্দ্র এর অন্তর্গত। 
২০০৬ এবং ২০০১ সালের বিধানসভা নির্বাচনে, সিপিআই (এম) এর উমা রানী বৌড়ি রঘুনাথপুর বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী, তৃণমূল কংগ্রেসের পূর্ণচন্দ্র বৌড়িকে পরাজিত করেন ​​এবং ২০০১ সালে তৃণমূল কংগ্রেসের মগরাম বৌড়িকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর নটবর বাগদী ১৯৯৬ সালে কংগ্রেসের নবকুমার বৌড়িকে, ১৯৯১ এবং ১৯৮৭ সালে কংগ্রেসের গোপাল দাসকে এবং ১৯৮২ সালে কংগ্রেসের দুর্গাদাস বাউড়িকে পরাজিত করেন। এসইউসি এর বিজয় বাউড়ি ১৯৭৭ সালে ​​জনতা পার্টির নেপাল বাউড়িকে পরাজিত করেন।
১৯৭২ সালে কংগ্রেসের দুর্গাদাস বাউড়ি জয়ী হন। এসইউসি এর হরিপদ বৌড়ি ​​১৯৭১ এবং ১৯৬৯ সালে জয়ী হন। ১৯৬৭ সালে কংগ্রেসের এন. বাউড়ি ​​জয়ী হন। ১৯৬২ সালে কংগ্রেসের শঙ্কর নারায়ণ সিংহদেও জয়ী হন। ১৯৫৭ সালে রঘুনাথপুর একটি যৌথ আসন ছিল। ১৯৫৭ সালে কংগ্রেসের শঙ্কর নারায়ণ সিংহদেও এবং নেপাল বৌড়ি উভয়ই জয়ী হন। স্বাধীন ভারতের প্রথম নির্বাচন ১৯৫১ সালে, কাশীপুর তথা রঘুনাথপুর কেন্দ্রটি যুক্ত ছিল। কংগ্রেসের বুধান মাঝি এবং আনন্দ প্রসাদ চক্রবর্তী উভয়ই যৌথ কেন্দ্র থেকে জয়ী হন।
রয়্যাল রাম্বল (২০১৯)

রয়্যাল রাম্বল একটি পেশাদার কুস্তি প্রতি-দর্শনে-পরিশোধ এবং ডাব্লিউডাব্লিউই নেটওয়ার্কের অনুষ্ঠান ছিল, যেটি ডাব্লিউডাব্লিউই তাদের ব্র্যান্ড র এবং স্ম্যাকডাউনের জন্য প্রযোজনা করেছিল। এই অনুষ্ঠানটি ২০১৯ সালের ২৭শে জানুয়ারি তারিখে মার্কিন যুক্তরাষ্ট্রের অ্যারিজোনার ফিনিক্সের চেজ ফিল্ডে অনুষ্ঠিত হয়েছিল এবং ডাব্লিউডাব্লিউই নেটওয়ার্কে সরাসরি সম্প্রচারিত হয়েছিল। এটি রয়্যাল রাম্বল কালানুক্রমিকের অধীনে প্রচারিত বত্রিশতম অনুষ্ঠান ছিল।
প্রাক-প্রদর্শনে তিনটি সহ মূল অনুষ্ঠান মিলিয়ে মোট ১০টি ম্যাচ এই অনুষ্ঠানে অনুষ্ঠিত হয়েছিল। এই অনুষ্ঠানের সর্বশেষ শেষ ম্যাচে সেথ রলিন্স পুরুষদের রয়্যাল রাম্বল ম্যাচ জয়লাভ করেছিল, অন্যদিকে নারীদের রয়্যাল রাম্বল ম্যাচ জয়লাভ করেছিল বেকি লিঞ্চ (এর পূর্বে উদ্বোধনী ম্যাচে বেকি ডাব্লিউডাব্লিউই স্ম্যাকডাউন নারী চ্যাম্পিয়নশিপ ম্যাচে আসকার কাছে পরাজিত হয়েছে)। অন্যান্য শীর্ষস্থানীয় ম্যাচে, ব্রক লেজনার ডাব্লিউডাব্লিউই ইউনিভার্সাল চ্যাম্পিয়নশিপ ম্যাচে ফিন ব্যালরকে, ড্যানিয়েল ব্রায়ান ডাব্লিউডাব্লিউই চ্যাম্পিয়নশিপ ম্যাচে এ জে স্টাইলসকে এবং রোন্ডা রাউজি ডাব্লিউডাব্লিউই র নারী চ্যাম্পিয়নশিপ ম্যাচে সাশা ব্যাংকসকে হারিয়েছে। এই অনুষ্ঠানে জেফ জেরেট কুস্তি লড়েছেন, যিনি নো মার্সি ১৯৯৯-এর পর প্রথমবারের মতো ডাব্লিউডাব্লিউইতে কুস্তি লড়েছেন।
ব্র্যান্ড
ব্র্যান্ড
কালভার ম্যাক্স এন্টারটেইনমেন্ট

সনি পিকচার্স নেটওয়ার্ক ইন্ডিয়া হচ্ছে একটি ভারতীয় মিডিয়া কোম্পানি, যেটি সনি কর্পোরেশনের একটি সহায়ক সংস্থা। প্রাথমিকভাবে, কর্পোরেশনটি কেবল টেলিভিশন সম্প্রচার ব্যবসা চালানোর জন্য গঠিত হয়েছিল; তবে পরবর্তীতে, এটি বৈচিত্র্যময় হয়ে উঠেছে। এই গ্রুপটিতে এসপিএন প্রোডাকসনস এবং এসপিএন বিতরণকে সহায়ক হিসেবে অন্তর্ভুক্ত করা হয়েছে।
এই কোম্পানিটি সনি এন্টারটেইনমেন্ট টেলিভিশন, সনি টেন, এএক্সএন এবং এর অন্যান্য নেটওয়ার্কগুলোর সাহায্যে ভারতে সনি-এর টেলিভিশন চ্যানেল বিভাগ পরিচালনা করে।
ইয়ো ইয়ো হানি সিং

হিরদেশ সিং (; জন্ম: ১৫ মার্চ ১৯৮৩), ইয়ো ইয়ো হানি সিং অথবা হানি সিং নামে অধিক পরিচিত, হলেন একজন ভারতীয় সঙ্গীত পরিচালক, গীতিকার, ভারতীয় পপ গায়ক, সঙ্গীত প্রযোজক এবং চলচ্চিত্র অভিনেতা। তিনি একটি সেশন এবং রেকর্ডিং শিল্পী হিসেবে তার ক্যারিয়ার শুরু করেন, কিন্তু পরবর্তীতে তিনি একজন ভাংড়া সঙ্গীত প্রযোজক হয়ে ওঠেন। তিনি বলিউড চলচ্চিত্রের জন্য সঙ্গীত পরিচালনা শুরু করেছেন।
হানি সিং ২০১১ সালের ২৩ জানুয়ারি ও শালিনী তলওয়ারের সঙ্গে  বিবাহবন্ধনে আবদ্ধ হন। তবে ৩ আগস্ট ২০২১ হানি সিংয়ের বিরুদ্ধে গৃহনির্যাতন আইনে মামলা ঠুকে দেন স্ত্রী শালিনী। স্ত্রীর অভিযোগের ব্যাপারে সদুত্তর দিতে হানি সিংকে একটি নোটিশ পাঠিয়েছে দিল্লির তিস হাজারি কোর্ট। অভিযোগের জবাব দিতে ২৮ আগস্ট ২০২১ পর্যন্ত সময় বেঁধে দিয়েছেন আদালত।
হৃৎ-ধমনীর ব্যাধি

হৃৎ-ধমনীর ব্যাধি () 
হৃৎ-সংবহন ব্যাধিগুলির মধ্যে সবচেয়ে বেশি সাধারণ। হৃৎ-ধমনীর ব্যাধিগুলি কয়েকটি প্রকারের হতে পারে, যেমন, স্থিতিশীল বক্ষব্যথা, অস্থিতিশীল বক্ষব্যথা, হৃৎ-পেশীর বিনষ্টি এবং হৃদ্‌রোগজনিত হঠাৎ মৃত্যু। এই ব্যাধির সাধারণ একটি লক্ষণ বা উপসর্গ হল বুকে ব্যথা বা বুকে অস্বস্তিবোধ যা কাঁধ, বাহু, পিঠ, ঘাড় বা চোয়ালে ছড়িয়ে পড়তে পারে। কদাচিৎ এটিকে বুকজ্বালা বা অম্বল হিসেবেও মনে হতে পারে। সাধারণত ব্যায়ামের সময় বা মানসিক চাপ পড়লে এই লক্ষণগুলি দেখা দেয় এবং কয়েক মিনিট পর্যন্ত স্থায়ী হয়; পরে বিশ্রাম নিলে অবস্থার উন্নতি ঘটে। অনেক সময় শ্বাসকষ্ট হতে পারে, আবার কখনো কখনো কোনও উপসর্গ নাও দেখা দিতে পারে। অনেক ক্ষেত্রে প্রথম লক্ষণটিই হলো হৃৎপেশীর বিনষ্টি বা হার্ট অ্যাটাক। অন্যান্য সমস্যার মধ্যে আছে হৃৎপিণ্ডের বৈকল্য বা অনিয়মিত হৃৎ-স্পন্দন।
যেসব ঝুঁকিপূর্ণ অবস্থার বা আচরণের কারণে হৃৎ-ধমনীর ব্যাধি হতে পারে, তাদের মধ্যে আছে উচ্চ রক্তচাপ, ধূমপান, মধুমেহ (ডায়াবেটিস), ব্যায়ামের অভাব, মেদবাহুল্য, রক্তে কোলেস্টেরলের উচ্চমাত্রা, অপুষ্টিকর খাদ্যগ্রহণ, বিষণ্ণতা, এবং অত্যধিক মদপান। হৃৎ-ধমনীয় ব্যাধি ঘটার অন্তর্নিহিত কারণ হল ঐসব ধমনীর ভেতরে মেদের কঠিনীভবন, যাতে ধমনীর ভেতরে প্লাক বা ধমনীমল নামক কঠিন মেদের স্তর জমা হতে থাকে। এর কারণে ধমনীর ভেতরে রক্তপ্রবাহের পথ সংকুচিত হয়ে যায় এবং হৃৎপেশীতে যথেষ্ট পরিমাণে রক্ত ও অক্সিজেন পৌঁছাতে পারে না। অনেক দিন ধরে প্লাক জমা হতে থাকলে কখনও কখনও প্লাক ফেটে গিয়ে রক্তক্ষরণ হতে থাকে, ফলে রক্ত জমাট বেঁধে ধমনী সম্পূর্ণ বন্ধ হয়ে যেতে পারে। একাধিক পরীক্ষার মাধ্যমে এই রোগ নির্ণয় করা সম্ভব, যেমন হৃৎ-তড়িৎলেখ, হৃৎ-চাপ পরীক্ষা, হৃৎ-ধমনীর কম্পিউটারায়িত ছেদচিত্র ব্যথালেখ এবং হৃৎধমনীর ব্যথালেখ।
হৃৎ-ধমনীর রোগের ঝুঁকি কমানোর কিছু উপায় হল পুষ্টিকর খাদ্যগ্রহণ, নিয়মিত ব্যায়াম, স্বাস্থ্যকর ওজন ধরে রাখা এবং ধূমপান বর্জন। কখনও কখনও মধুমেহ, উচ্চমাত্রার কোলেস্টেরল বা উচ্চ রক্তচাপের চিকিৎসার জন্য ওষুধ দেওয়া হয়। প্রতিরোধ ও চিকিৎসা উভয় ক্ষেত্রেই একই ধরনের পদ্ধতি অবলম্বন করা হয়। এছাড়া অনুচক্রিকারোধক (যেমন অ্যাসপিরিন), বেটা রোধক বা নাইট্রোগ্লিসারিন অতিরিক্ত ওষুধ হিসেবে দেওয়া হয়। এছাড়া 
চর্মভেদী হৃৎধমনীতে নিবেশন (পিসিআই) বা হৃৎ-ধমনী পার্শ্বপথীয় শল্যচিকিৎসা গুরুতর ক্ষেত্রে প্রয়োগ করা যেতে পারে।
২০১৫ সালে প্রায় ১১ কোটি লোক হৃৎ-ধমনীর ব্যাধিতে আক্রান্ত হন এবং এতে প্রায় ৮৯ লক্ষ লোকের মৃত্যু হয়। এই ব্যাধির কারণে বিশ্বের সমস্ত মৃত্যুর ১৫.৬% ঘটে, অর্থাৎ ব্যাধিটি বিশ্বব্যাপী মানুষের মৃত্যুর সবচেয়ে সাধারণ কারণ। তবে সব বয়সের জন্য এই ব্যাধি হওয়ার ঝুঁকি ১৯৮০ ও ২০১০-এর মধ্যে হ্রাস পেয়েছে। একই সাথে একই সময়ের মধ্যে এই ব্যাধিতে আক্রান্ত রোগীর সংখ্যাও হ্রাস পেয়েছে। সাধারণত মহিলাদের চেয়ে পুরুষদের মধ্যে এই রোগের প্রাদুর্ভাব বেশি।
শেখ হাসিনার চতুর্থ মন্ত্রিসভা

৩০শে ডিসেম্বর ২০১৮ তারিখে বাংলাদেশের একাদশ জাতীয় সংসদ নির্বাচন অনুষ্ঠিত হয়। নির্বাচনে বাংলাদেশ আওয়ামী লীগ ৩০০টি আসনের মধ্যে ২৫৯টি আসন লাভ করে এককভাবে সংখ্যাগরিষ্ঠতা অর্জন করে। ৩ জানুয়ারি ২০১৯ তারিখে নির্বাচিত সংসদ সদস্যগণ বাংলাদেশ সরকারের আইনপ্রণেতা হিসেবে শপথগ্রহণ করেন। শেখ হাসিনা একাদশ জাতীয় সংসদের সংসদ নেতা নির্বাচিত হন। ৬ জানুয়ারি মন্ত্রিপরিষদ বিভাগ থেকে শেখ হাসিনার নেতৃত্বে গঠিত মন্ত্রিসভার মন্ত্রীদের নাম ঘোষণা করে। ৭ জানুয়ারি নতুন মন্ত্রিসভার সদস্যগণ শপথ নেন।
প্রধানমন্ত্রী শেখ হাসিনা ব্যতীত এ মন্ত্রিসভার পূর্ণ মন্ত্রী ২৫ জন, প্রতিমন্ত্রী ১৯ জন ও উপমন্ত্রী হলেন ৩ জন। প্রধানমন্ত্রীসহ মোট ৪৮ সদস্যের মন্ত্রিসভার ৪৪ জন সরাসরি একাদশ জাতীয় সংসদ নির্বাচনের মাধ্যমে নির্বাচিত হয়েছেন এবং ৩ জনকে টেকনোক্র্যাট কোটায় দায়িত্ব প্রদান করা হয়েছে। টেকনোক্র্যাট কোটায় ৩ জনের মধ্যে ইয়াফেস ওসমান ও মোস্তাফা জব্বার পূর্ণ মন্ত্রীর এবং শেখ মোহাম্মদ আবদুল্লাহ প্রতিমন্ত্রীর দায়িত্ব পান। হাসিনার তৃতীয় মন্ত্রিসভার ২৫ জন মন্ত্রী, ৯ জন প্রতিমন্ত্রী ও ২ জন উপমন্ত্রী চতুর্থ মন্ত্রিসভা থেকে বাদ পড়েছেন এবং এ মন্ত্রিসভায় ২৭ জন প্রথমবারের মতো মন্ত্রিত্ব গ্রহণ করেন।
বাংলাদেশের প্রধানমন্ত্রী মন্ত্রীগণের বাইরে বাংলাদেশ সরকারের ‘রুলস অব বিজনেস-১৯৯৬’-এর ৩(বি)১ ধারা অনুযায়ী সংসদ সদস্য হবার যোগ্য এমন যেকোন ব্যক্তিকে তার উপদেষ্টা নিয়োগ করতে পারেন। উপদেষ্টাগণ সাধারণ মন্ত্রী পদমর্যাদা সম্পন্ন। ৭ জানুয়ারি সরকারের শপথ নেওয়ার দিন থেকে উপদেষ্টাদের নিয়োগ কার্যকরা ধরা হয়েছে।
২০১৯ সালের ১৯ মে তারিখে রুলস অব বিজনেস অনুযায়ী প্রধানমন্ত্রী শেখ হাসিনা এই মন্ত্রিসভার দায়িত্ব প্রথম পুনর্বণ্টন করেন। এ সময় ডাক, টেলিযোগাযোগ ও তথ্য প্রযুক্তি মন্ত্রণালয়ের মন্ত্রী মোস্তাফা জব্বারকে শুধু ডাক ও টেলিযোগাযোগ বিভাগের এবং পল্লী উন্নয়ন ও সমবায় মন্ত্রণালয়ের মন্ত্রী মো. তাজুল ইসলামকে শুধু স্থানীয় সরকার বিভাগের মন্ত্রীর দায়িত্ব দেওয়া হয়।
আর্থার ল্যাংটন

আর্থার চাদলেই বিউমন্ট চাদ ল্যাংটন (; জন্ম: ২ মার্চ, ১৯১২ - মৃত্যু: ২৭ নভেম্বর, ১৯৪২) নাটাল প্রদেশের পিটারমারিৎজবার্গ এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৩৫ থেকে ১৯৩৯ সময়কালে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে গটেং দলের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে দায়িত্ব পালন করতেন। ডানহাতি ফাস্ট-মিডিয়াম বোলিংয়ের পাশাপাশি নিচেরসারিতে ডানহাতে ব্যাটিংয়ে পারদর্শীতা দেখিয়েছেন আর্থার ল্যাংটন।
জোহেন্সবার্গের রাজা সপ্তম এডওয়ার্ড স্কুলে অধ্যয়ন করেছেন আর্থার ল্যাংটন। লম্বাটে গড়নের লালচে চুলের অধিকারী ছিলেন তিনি। সমগ্র খেলোয়াড়ী জীবনে ১৫ টেস্টে অংশগ্রহণের সুযোগ ঘটে তার। ১৫ জুন, ১৯৩৫ তারিখে ইংল্যান্ডের বিপক্ষে টেস্ট ক্রিকেটে অভিষেক ঘটে আর্থার ল্যাংটনের।
১৯৩৫ সালে দলের সাথে ইংল্যান্ড গমনের সুযোগ হয় তার। টেস্ট অভিষেকে সেখানেই তিনি অল-রাউন্ডার হিসেবে নিজেকে সর্বসমক্ষে তুলে ধরেন। লর্ডসে অনুষ্ঠিত দ্বিতীয় টেস্টে বল হাতে নিয়ে ২/৫৮ ও ৪/৩১ এবং দ্বিতীয় ইনিংসে ব্যাট হাতে আট নম্বরে নেমে ৪৪ রানের ইনিংস খেলেন। এরফলে ইংল্যান্ডের মাটিতে দক্ষিণ আফ্রিকার প্রথম টেস্ট জয়ে অমূল্য অবদান রাখেন। পাশাপাশি দক্ষিণ আফ্রিকা দল ১-০ ব্যবধানে সিরিজ জয়ে কৃতিত্ব দেখায়।
১৯৩৮-৩৯ মৌসুমে ডারবানে অসীম সময়ের টেস্টে অংশগ্রহণ করেন। আট-বলে গড়া ৯১ ওভার বোলিং করেন। এরপর দ্বিতীয় ইনিংসে ব্যাট হাতে ৫৬ রানের ইনিংস খেলেন। এরফলে, এক টেস্টে সর্বকালের সর্বাধিক বোলিং তালিকায় পঞ্চম স্থানে রয়েছেন তিনি।
জ্যাক ফিঙ্গলটনের দৃষ্টিতে তার দেখা অন্যতম সেরা মিডিয়াম পেস বোলার ছিলেন আর্থার ল্যাংটন।
দ্বিতীয় বিশ্বযুদ্ধ চলাকালীন দক্ষিণ আফ্রিকান বিমানবাহিনীতে ফ্লাইট ল্যাফটেন্যান্ট হিসেবে যোগদান করেন। লকহিড বি৩৪ ভেঞ্চুরা বোমারু বিমান ভূপাতিত হলে ৩০ বছর বয়সে নাইজেরিয়ায় তার দেহাবসান ঘটে।
[[বিষয়শ্রেণী:১৯১২-এ জন্ম]]
[[বিষয়শ্রেণী:১৯৪২-এ মৃত্যু]]
[[বিষয়শ্রেণী:গটেংয়ের ক্রিকেটার]]
[[বিষয়শ্রেণী:দক্ষিণ আফ্রিকান ক্রিকেটার]]
[[বিষয়শ্রেণী:দক্ষিণ আফ্রিকার টেস্ট ক্রিকেটার]]
[[বিষয়শ্রেণী:দ্বিতীয় বিশ্বযুদ্ধে নিহত দক্ষিণ আফ্রিকান সামরিক কর্মকর্তা]]
[[বিষয়শ্রেণী:পিটারমারিৎজবার্গ থেকে আগত ক্রিকেটার]]
টংসা

টংসা(বৈজ্ঞানিক নাম: "Hypolycaena erylus (Godart)") 'লাইসিনিডি' গোত্রের এবং 'থেকেলিনি' উপগোত্রের অন্তর্ভুক্ত ছোট আকার বিশিষ্ট প্রজাতি।
টংসা এর প্রসারিত অবস্থায় ডানার আকার ৩২-৩৬ মিলিমিটার দৈর্ঘ্যের হয়।
এখনও পর্যন্ত টংসা প্রজাপতিদের ১৫টি উপপ্রজাতি চিহ্নিত করা গেছে।
ভারতে প্রাপ্ত টংসার উপপ্রজাতি হল-
ভারত (সিকিম থেকে অরুণাচল প্রদেশ, উত্তর-পূর্ব ভারত, আন্দামান) নেপাল, ভুটান, বাংলাদেশ, মায়ানমার, থাইল্যান্ড, লাওস, ভিয়েতনাম, জাভা, মালয়েশিয়া উপদ্বীপ, সুমাত্রা, বোর্নিও, ফিলিপিন্স ইত্যাদি অঞ্চলে এদের পাওয়া যায়।
প্রজাপতির দেহাংশের পরিচয় বিশদ জানার জন্য প্রজাপতির দেহ এবং ডানার অংশের নির্দেশিকা দেখুন:-
ডানার উপরিতল : পুরুষ প্রকারে ডানার উপরিতল গাঢ় নীল ও কালচে খয়েরির মিশ্রণ। পুরুষ নমুনায় উপরিতলের নীল রঙ ডানার বিশেষ কৌণিক অবস্থানে (ডানা মেলা অবস্থায়) আলোর প্রতিফলনের কারণে দৃশ্যমান হয়; অন্যথায় তা কালচে খয়েরিই দেখায়| সামনের ডানায় কোস্টাল প্রান্তরেখা ও টার্মিনাল প্রান্তরেখা বরাবর সরুভাবে নীল রঙ অনুপস্থিত। এছাড়াও সেল-এর বহিঃপ্রান্তে ডিসকাল অংশে ২,৩,৪ ও ৫ নং শিরা জুড়ে খানিকটা জায়গায় নীল রঙ দেখা যায় না; কালচে-খয়েরি রঙ অস্পষ্টভাবে পরিস্ফুট। পিছনের ডানার গোড়ার (base) নিচের দিকের অংশ ও ডরসাম ফ্যাকাশে ছাইরঙা রোঁয়ায় আবৃত। টরনাস ফ্যাকাশে সাদা এবং টরনাল ছোপটি কালোয় ঘেরা ঈষৎ হলুদ। পিছনের ডানায় ১ ও ২ নং শিরাস্থলে দুটি লেজ বর্তমান। ১ নং শিরাস্থলের লেজটি ৬ মি.মি. ও ২ নং শিরাস্থলের লেজটি ৫ মি.মি.।
স্ত্রী প্রকারে উপরিতলের রঙ গাঢ় বা কালচে খয়েরি। উভয় ডানায় কোস্টার খানিক নিচ থেকে ডরসামের খানিক উপর পর্যন্ত অস্পষ্ট ডিসকাল রেখা বিদ্যমান। পিছনের ডানায় মধ্যভাগ থেকে ডরসামের উপর অবধি ৩-৪ টি সাদা পোস্ট-ডিসকাল ছোপের সারি লক্ষ্য করা যায়। সাব-টার্মিনাল আঁকাবাঁকা সাদা রেখাটি অস্পষ্ট এবং টার্মেন সুস্পষ্ট ও সরুভাবে সাদা। টরনাস ফ্যাকাশে সাদা এবং টরনাল ছোপদুটি কালো ও সাদা বলয় দ্বারা ঘেরা।
ডানার নিম্নতল :স্ত্রী-পুরুষ উভয় নমুনাতেই ডানার নিম্নতল ফ্যাকাশে ধূসর বাদামি| উভয় ডানাতেই সেল-এর বহিঃপ্রান্তে দুটি করে ছোট, সমান্তরাল ঈষদ কমলা-হলুদ দাগ বিদ্যমান (double bar)| উভয় ডানাতেই কোস্টা থেকে ডরসামের উপর পর্যন্ত তির্যক, সাদা কিনারাযুক্ত, কমলা-হলুদ ও সরু ডিসকাল বন্ধনী বা ডিসকাল রেখা দেখা যায়| সামনের ডানার ডিসকাল বন্ধনীটি অবচ্ছিন্ন (continuous) ও পিছনের ডানারটি খন্ডখন্ড (broken)| পিছনের ডানায় কালো টরনাল ছোপদুটি ভিতরের দিকে কমলা অর্ধ-বলয় দিয়ে ঘেরা| টরনাল ছোপদুটির মধ্যবর্তী অংশ চকচকে ঈষদ নীলচে আঁশে ছাওয়া এবং ডরসামের প্রান্তরেখা সাদা|
শুঙ্গ সাদা-কালোয় ডোরাকাটা, শীর্ষভাগ কালো ও শীর্ষবিন্দু কমলা-হলুদ| পুরুষ প্রকারে মাথা, বক্ষদেশ ও উদর উপরিতলে নীলচে ও কালচে বাদামি; স্ত্রী নমুনাতে কালচে খয়েরি ও উভয় নমুনাতেই নিম্নতলে ফ্যাকাশে ধূসর বাদামি|
দ্রুত ও স্বল্প-পাল্লার উড়ান বিশিষ্ট এই প্রজাতি ভূমির কাছাকাছি নিচ দিয়ে ওড়ে। পুরুষ প্রকারকে সবসময়েই দেখা গেলেও স্ত্রী নমুনার দর্শন মেলে কদাচিৎ। প্রায়শই এদের পাতায় বসে রোদ পোহাতে (busking) দেখা যায়, তবে ফুলে বসতে দেখা যায় কালেভদ্রে। কম উচ্ছতাবিশিষ্ট পাহাড়ি জঙ্গলে (১৩০০ মি. পর্যন্ত) মাটির ভিজে ছোপে, জঙ্গলের পথে, ঝর্ণা বা নদীর কিনারে ও নদীখাতের বালির চড়াতে মাড-পাডলিং করতে এই প্রজাতির পুরুষ প্রকারকে নিয়মিতভাবে চোখে পরে এপ্রিল থেকে জুলাই ও সেপ্টেম্বর থেকে ডিসেম্বর পর্যন্ত। তরাই ও সাধারণ বনভূমিতেও অনুরূপ পরিবেশে এদের প্রায়শই দর্শন পাওয়া যায়।
পাহাড়ি নীলকান্ত

পাহাড়ি নীলকান্ত (দ্বিপদ নাম:"Eurystomus orientalis") ( পাহাড়ি নীলকণ্ঠ নামেও পরিচিত) কোরাসিডি পরিবারের অন্তর্গত ইউরিস্টোমাস গণের এক প্রজাতির বিরল পাখি। পাহাড়ি নীলকান্তের  বৈজ্ঞানিক নামের অর্থ চওড়ামুখ যা ল্যাটিন Eury=চওড়া এবং গ্রীক stomus=মুখ থেকে এসেছে । এরা বাংলাদেশের পরিযায়ী পাখি। গ্রীষ্মে প্রজননের উদ্দেশ্যে বাংলাদেশে আসে । এদেরকে দেশের সিলেট ও চট্টগ্রাম অঞ্চলে দেখতে পাওয়া যায় ।আই. ইউ. সি. এন. এই প্রজাতিটিকে Least Concern বা আশংকাহীন বলে ঘোষণা করেছে। বাংলাদেশে এরা Critically endangered বা মহাবিপন্ন  বলে বিবেচিত। এই পাখিকে অস্ট্রেলিয়া থেকে জাপান পর্যন্ত দেখতে পাওয়া যায়।
পাহাড়ি নীলকান্ত লম্বায় ২৮ থেকে ৩০ সে মি হয়ে থাকে । পাখার দৈর্ঘ্য ১৭৮ থেকে ১৯৮ মি মি, ঠোঁট ২৭ থেকে ৩৫ মি মি, লেজ ৯০ থেকে ১০২ মি মি হয়ে থাকে । পুরুষ পাখিটির ওজন ১২০ গ্রাম এবং স্ত্রী পাখিটির ওজন ১৭২ গ্রাম হয়ে থাকে । এই প্রজাতির পাখিরা দেখতে গাঢ় বাদামী বর্ণের হয় । দেহের পিছনের অংশ এবং লেজ নীল সবুজ রঙের । এদের পেট এবং লেজের নিচের অংশ হালকা বর্ণের । গলা চকচকে উজ্জ্বল নীল । পাখা গাঢ় নীল রঙের । এদের ঠোঁট ছোট এবং চওড়াকৃতির হয় । ঠোঁট কমলা লাল রঙের সাথে কালো দাগ দেখতে পাওয়া যায় । পা লাল রঙের । স্ত্রী পাখি পুরুষ পাখির তুলনায় কিছুটা অনুজ্জ্বল । এছাড়া এদের মধ্যে আর কোন পার্থক্য নেই । অপ্রাপ্তবয়স্ক পাখি দেখতে খুবই অনুজ্জ্বল । এদের গলায় নীল রঙ দেখতে পাওয়া যায় না । এদের ঠোঁট ও পা লাল বর্ণের হয় ।
পাহাড়ি নীলকান্ত দিবাচর প্রাণী । এরা দিনের বেলা শিকার করে এবং রাতে বিশ্রাম নেয় । এদেরকে দিনের বেলায় বনে বাদাড়ে ঘুরতে দেখা যায় । গ্রামীণ অঞ্চলে এদের বেশি দেখা গেলেও শহর অঞ্চলে এদের তেমন একটা দেখা যায় না । সাধারনত এরা গাছের মগডালে বসে শিকারের জন্য অপেক্ষা করে । তারপর সুযোগমতো মাটিতে নেমে এসে পতঙ্গ শিকার করে আবার আকাশে ফিরে যায় । এরা এদের বেশির ভাগ সময়ই উড়তে ব্যয় করে ।
এরা পুরোপুরি পতঙ্গভূক প্রাণী । এরা এদের ধারালো নখ দিয়ে পোকামাকড় শিকার করে । এরা সাধারনত বড় বড় পোকা শিকার করে । এদের খাদ্য তালিকায় আছে পঙ্গপাল, ঘাস ফড়িং, মথ, ছোট টিকটিকি, উইপোকা, ঘুর্ঘুরে পোকা এবং বিভিন্ন প্রজাতির গুবরে পোকা । দেখতে সুদর্শন হলেও এর কণ্ঠস্বর সুমধুর নয়, কর্কশ। ডাকে ‘ক্যাক ক্যাক’ সুরে।ওড়ার সময় ডাকে ‘ক-চক-চক-চক’ সুরে।
এই প্রজাতির প্রজনন মৌসুম এপ্রিল থেকে মে মাসের প্রথম সপ্তাহ এবং সেপ্টেম্বর মাস । এদের বাসা সাধারনত মাটি থেকে ১০-১৫ মি উঁচুতে হয়ে থাকে । এদেরকে কাঠঠোকরার পরিত্যক্ত বাসায় দেখতে পাওয়া যায় । এরা মৃত তাল গাছের চুড়ায় ও বাসা বানায়। প্রজনন মৌসুমে এই জোড়া পাখি আক্রমণাত্মক হয়ে থাকে। স্ত্রী পাখি ২ থেকে ৩টি ডিম পাড়ে। ডিমগুলো দেখতে চকচকে সাদা এবং গোলাকার । বাবা ও মা পাখি উভয়ে ডিমে তা দেয় । ডিম ফুটে বাচ্চা বের হতে ১৮ থেকে ২৩ দিন সময় লাগে । ছানা স্বাবলম্বী হতে সময় লাগে ৩০-৩৫ দিন।
গাজীপুর ডিজিটাল ইউনিভার্সিটি

গাজীপুর ডিজিটাল ইউনিভার্সিটিবাংলাদেশের একটি বিশেষায়িত সরকারি বিশ্ববিদ্যালয়। এর পূর্ব নাম ছিল বঙ্গবন্ধু শেখ মুজিবুর রহমান ডিজিটাল ইউনিভার্সিটি, বাংলাদেশ। বিশ্ববিদ্যালয়টি বাংলাদেশের রাজধানী ঢাকার অদূরে গাজীপুর জেলার কালিয়াকৈরে অবস্থিত।
একুশ শতকের বাংলাদেশকে ডিজিটাল বাংলাদেশ হিসেবে গড়ে তুলতে ও ডিজিটাল শিক্ষা ব্যবস্থার দিকে জোর দিতে ২০১৬ সালের ২৬ জুলাই বাংলাদেশ সরকার জাতীয় সংসদে গাজীপুর জেলার কালিয়াকৈরে কালিয়াকৈর হাই-টেক পার্ক সংলগ্ন এলাকায় ৫০ একর জায়গাজুড়ে একটি বিশ্ববিদ্যালয় স্থাপনের লক্ষ্যে আইন প্রণয়ন করে। ২০১৯ সালের মার্চ থেকে একাডেমিক কার্যক্রম শুরু করেছে।
২০২৫ সালের ১৩ ফেব্রুয়ারি বাংলাদেশের অন্তর্বর্তীকালীন সরকার অধ্যাদেশ জারি করে বিশ্ববিদ্যালয়টির নাম "বঙ্গবন্ধু শেখ মুজিবুর রহমান ডিজিটাল ইউনিভার্সিটি, বাংলাদেশ" থেকে পরিবর্তন করে "গাজীপুর ডিজিটাল ইউনিভার্সিটি" নামকরণ করে। যদিও এই বিশ্ববিদ্যালয়ের শিক্ষার্থীরা বাংলাদেশ ডিজিটাল বিশ্ববিদ্যালয় নামকরণের জন্য আন্দোলন করেছেন। ২০২৫ সালের ২৪ ফেব্রুয়ারি, গাজীপুর ডিজিটাল ইউনিভার্সিটির শিক্ষার্থীরা প্রতিষ্ঠানটির নাম পরিবর্তন করে 'বাংলাদেশ ডিজিটাল ইউনিভার্সিটি' করার দাবিতে ঢাকা-গাজীপুর রেলপথ অবরোধ করে।
রূপকল্প ২০২১ বাস্তবায়নে দক্ষ মানবসম্পদ তৈরি, ২০৩০ সালের টেকসই উন্নয়ন লক্ষ্যমাত্রায় অংশগ্রহণ, ২০৪১ সালের মধ্যে উন্নত সমৃদ্ধ বাংলাদেশ এ পৌছানোতে ভুমিকা রাখা, বাংলাদেশ এ অনলাইন শিক্ষার প্রসার ঘটানো এবং দক্ষিণ এশিয়ার মধ্যে একটি অন্যতম উন্নতমানের বিশ্ববিদ্যালয়-এ পরিণত হওয়া। উন্নত সমৃদ্ধ ডিজিটাল বাংলাদেশ গঠনে ডিজিটাল প্রযুক্তি ব্যবহার করে দক্ষ মানবসম্পদ তৈরি ও উচ্চ শিক্ষায় গবেষণা এবং উদ্ভাবনীতে উৎকর্ষ সাধন।
রাজধানী ঢাকা থেকে প্রায় ৪৬ কিলোমিটার উত্তর-পূর্বকোণে গাজীপুর জেলার কালিয়াকৈরে বঙ্গবন্ধু হাইটেক পার্ক সংলগ্ন বিটিআরসি এর তালিবাবাদ ভূ-উপগ্রহ কেন্দ্রের মধ্যে ৫০ একর জায়গাজুড়ে বিশ্ববিদ্যালয় অবকাঠামো তৈরী করা হয়|
বিশ্ববিদ্যালয়ের প্রথম ভর্তি কার্যক্রম শুরু হয়েছে ২০১৮-২০১৯ শিক্ষাবর্ষ থেকে। প্রাথমিকভাবে প্রকৌশল অনুষদের অধীনে ব্যাচেলর অব সায়েন্স ইন আইওটি এবং শিক্ষা ও গবেষণা অনুষদের অধীনে ব্যাচেলর অব সায়েন্স ইন এডুকেশনাল টেকনোলজি এন্ড ইঞ্জিনিয়ারিং কোর্সে ভর্তি শুরু হয়।
সাইবার ফিজিক্যাল সিস্টেম ইঞ্জিনিয়ারিং অনুষদ
https://ire.bdu.ac.bd/
ডিজিটাল ট্রান্সফরমেশন ইঞ্জিনিয়ারিং অনুষদ
https://edte.bdu.ac.bd/
সফটওয়্যার এন্ড মেশিন ইন্টেলিজেন্স ইঞ্জিনিয়ারিং অনুষদ
https://se.bdu.ac.bd
https://dse.bdu.ac.bd
সিকিউরিটি এন্ড কমিউনিকেশন ইঞ্জিনিয়ারিং অনুষদ
https://cyse.bdu.ac.bd
ইনস্টিটিউট ফর অনলাইন এন্ড ডিসটেন্স লার্নিং
নিম্নোক্ত ব্যক্তিবর্গ বিশ্ববিদ্যালয়টির উপাচার্য হিসেবে দায়িত্ব পালন করেন:
২০১৮-২০১৯ শিক্ষাবর্ষ থেকে বাংলাদেশ ডিজিটাল ইউনিভার্সিটি, বাংলাদেশের প্রশাসনিক ও একাডেমিক কার্যক্রম শুরু হয়। গাজীপুর জেলার কালিয়াকৈরে দুটি অস্থায়ী ভবন ভাড়া করে এই শিক্ষা কার্যক্রম শুরু হয়।
বাংলাদেশ বিশ্ববিদ্যালয় মঞ্জুরী কমিশন এবং শিক্ষা মন্ত্রণালয়ের সথে সার্বক্ষনিক যোগাযোগ রক্ষার জন্য রাজধানীর আসাদগেটে ফ্ল্যাট নং-এ -৬,প্লট নং-২/৩, ব্লক-এ, ইকবাল রোড, (মিরপুর রোড) মোহাম্মদপুর, ঢাকা-১২০৭ এই ঠিকানায় বিশ্ববিদ্যালয়টির নগর কার্যালয় স্থাপন করা হয়েছে।
অনুপমা পরমেশ্বরন

অনুপমা পরমেশ্বরন একজন ভারতীয় চলচ্চিত্র অভিনেত্রী যিনি তেলুগু, মালয়ালম এবং তামিল ভাষার চলচ্চিত্রে অভিনয় করেন। তিনি মালয়ালম চলচ্চিত্র এর মেরি জর্জ হিসাবে প্রথম অভিনেত্রী হিসাবে পরিচিত, তিনি সাতমানাম ভবতী (২০১৭) চলচ্চিত্রে নিথিয়ার ভূমিকা পালন করে এবং ভুনাধী ওকেটে জিন্দগী (২০১৭) চলচ্চিত্রে মহার পালন করে।
অনুপমা সিএমএস কলেজের কোটায়ম কেরালায় অংশ নেন, যেখানে তিনি কমিউনিকেটিভ ইংরেজিতে উচ্চাভিলাষী ছিলেন।পরে তিনি অভিনয় চালিয়ে কলেজ বন্ধ।
অনুপমার প্রথম চলচ্চিত্র প্রেমাম নিভিন পৌলি সাথে বাণিজ্যিক সাফল্য লাভ করেন। তারপরে তিনি একটি মালেয়ালাম চলচ্চিত্র জেমস এন্ড এলিসের একটি ক্যামিও ছিলেন। পরে তিনি অ আ সহ কয়েকটি তেলুগু চলচ্চিত্রগুলিতে অভিনয় করেছিলেন, যেখানে তিনি নিতিন এবং সামান্তা রুথ প্রভুর সাথে প্রধান ভূমিকা পালন করেছিলেন। পরের ছবিটি ছিল তামিল সিনেমার প্রথম আত্মপ্রকাশ, যার মধ্যে তিনি ধনুষের বিপরীতে প্রধান ভূমিকা রেখেছিলেন। তিনি ২০১৬ সালের জানুয়ারিতে প্রকাশিত তেলুগু চলচ্চিত্র "শাটমানাম ভাভতিতে" সর্বানন্দ ভূমিকা পালন করেছিলেন, পাশাপাশি একই মাসে মুক্তি প্রাপ্ত মালয়ালম চলচ্চিত্র"জমনেতে সুভিশেশংল" দুলকার সলমানের সাথেও অভিনয় করেছিলেন। এরপর ভুনাধী ওকেটে জিন্দগী বিপরীতে রাম পথিনেনি, পরে তিনি মরলপাকা গান্ধীর কৃষ্ণার্জুনা যুধাম বিপরীতে নানী এবং এ করুণকরনের চলচ্চিত্র "তেজ আই লাভ ইউ" বিপরীতে সাই ধরম তেজ।
শৈলেন মান্না স্টেডিয়াম

হাওড়া পৌরনিগম স্টেডিয়াম হল হাওড়া শহরের একটি ফুটবল স্টেডিয়াম।এই স্টেডিয়ামের দাপ্তরিক নাম হল শৈলেন মান্না স্টেডিয়াম।১ সেপ্টেম্বর শতাব্দীসেরা এই ফুটবলারের ৯০তম জন্মদিন৷ তার আগের দিন বিকেলে হাওড়া কর্পোরেশন স্টেডিয়াম তার নামেই করে দেওয়া হয়েছে। ৩১ অগস্ট স্টেডিয়ামের নতুন নামকরণ উপলক্ষ্যেই সেখানে খেলা হয়েছিল মোহনবাগান ও হাওড়া মেয়র একাদশের মধ্যে একটি প্রীতি ফুটবল ম্যাচ৷
কলকাতা মেট্রো রেলের ইস্ট-ওয়েস্ট মেট্রো করিডর নির্মাণের জন্য স্টেডিয়ামটি বন্ধ করা হয়েছিল। পড়ে তা শহরবাসীর উদ্দোগে চালু হয় তবে আপাতত ১০-১২ হাজার দর্শকাসন থাকলেও, পরে মেট্রোর কাজ শেষ হয়ে গেলে এখানে প্রায় ২০ হাজার দর্শকাসন হবে৷ স্টেডিয়ামে ফ্লাডলাইট বসানোর কথা চলছে।
স্টেডিয়ামের দু'টি ব্লকের নামকরণ করা হয়েছে দুই প্রাক্তন নামী ফুটবলার-সুদীপ চট্টোপাধ্যায় ও অমিয় বন্দ্যোপাধ্যায়ের নামে৷
ইসলামপুর, জগন্নাথপুর

ইসলামপুর (সিলেটি: ), বাংলাদেশের সিলেট বিভাগের সুনামগঞ্জ জেলার জগন্নাথপুর উপজেলার সৈয়দপুর শাহারপাড়া ইউনিয়ন পরিষদের ৬ নং ওয়ার্ডের একটি গ্রাম। এই গ্রাম ব্রাহ্মণগাঁও নামেও পরিচিত।
ইসলামপুর গ্রামটি জগন্নাথপুর উপজেলার সদর দপ্তরের প্রায় ছয়-সাত কিলোমিটার পূর্ব-দক্ষিণে, সিলেট শহর থেকে প্রায় ৩৫ কিলোমিটার দক্ষিণ-পশ্চিমে এবং সিলেট-জগন্নাথপুর সড়কের আনুমানিক চার কিলোমিটার দক্ষিণ-পূর্বে ও সৈয়দপুর শাহারপাড়া ইউনিয়ন থেকে আনুমানিক এক কিলোমিটার দক্ষিণ-পূর্বে অবস্থিত। ইসলামপুর গ্রামের উত্তর দিকে সৈয়দপুর-শাহারপাড়া ইউনিয়নের বুধরাইল গ্রাম, নয়া গাও ও শাহারপাড়া, তিলক। দক্ষিণে আশারকান্দি ইউনিয়নের ছোট শেওরা ও পাইলগাঁও ইউনিয়নের আলাগদি গ্রাম। পূর্ব দিকে সৈয়দপুর-শাহারপাড়া ইউনিয়নের সোনাতনপুর গ্রাম, কুড়িহাল গ্রাম, আহমেদাবাদ ও আশারকান্দি ইউনিয়নের পাটকুরা গ্রাম। পশ্চিম দিকে রানীগঞ্জ ইউনিয়নের ঘোষগাঁও গ্রাম, টিয়ারগাঁও ও সৈয়দপুর-শাহারপাড়া ইউনিয়নের তেগরিয়া গ্রাম।
ইসলামপুর গ্রামের অবস্থানের অক্ষাংশ ও দ্রাঘিমাংশ হল ।
বাংলাদেশ জাতীয় তথ্য বাতায়নের গ্রাম ভিত্তিক লোকসংখ্যা অনুসারে ইসলামপুর গ্রামের জনসংখ্যা পূর্ব ব্রাম্মনগাও মৌজায় ৬৭১ জন এবং সোনাতনপুর মৌজায় ৩২২ জন। মোট জনসংখ্যা ৯৯৩ জন। এর মধ্যে পুরুষ ৫৪%, এবং নারী ৪৬%। এখানে নারী পুরুষদের মধ্যে সাক্ষরতার হার ১৫%। এই গ্রামের জনসংখ্যার ৮% হল ৬ বছর বা তার কম বয়সী।
১৬০০ থেকে ১৭০০ শতকের গোড়ার দিকে অত্র গ্রামে ব্রাহ্মণ সমপ্রদায়ের বসবাস ছিল। ১৮০০ শতকের শুরুর দিকে মুসলমানগন এই গ্রামে বসতি স্তাপন করেন, তৎকালীন সময়ে অত্র গ্রামে কয়েকজন মুনশি বসবাস করতেন, যাদের প্রচেষ্টায় সাধারণ মুসলমান গণ ধর্মের দিকে অগ্রসর হতে থাকেন, ফলে মানুষ প্রয়োজনের তাগিদে সবার সম্মতি ক্রমে একটি জামে মসজিদ স্তাপন করেন, এখানে উল্লেখ্য যে সে সময়ে প্বার্শবর্তী গ্রাম সৈয়দপুর ব্যতীত অন্য কোন গ্রামে মসজিদ ছিলনা। শুধু তাই নয়, ক্রমান্বয়ে মানুষ যখন ধর্মের দিকে অগ্রসর হতে থাকেন এমনি এক শুভক্ষণে মৌলভীবাজার জেলার মহকুমার ইটা সিংকাপন নিবাসী মাওলানা আব্দুল কাদির (ছানী) বাঙালী সহ ইটার মাওলানা গণ ঘন ঘন অত্র গ্রামে যাতায়াত করতেন এবং তারা মৌখিক ভাবে এই গ্রামের নাম ইসলামপুর বলে নামকরণ করেন। 
১৮৪৪ শতকে মানুষের প্রয়োজনের তাগিদে সবার সম্মতি ক্রমে এই গ্রামের পশ্চিম-পাড়ায় একটি জামে মসজিদ স্থাপন করা হয়, যার নাম দেওয়া হয় ইসলামপুর জামে মসজিদ। সে সময়ে পার্শ্ববর্তী গ্রাম সৈয়দপুর ব্যতীত অন্য কোন গ্রামে মসজিদ ছিল না। ঐতিহাসিক সূত্রে জানা যায়, এই মসজিদের নামানুসারেই গ্রামের নামকরণ হয়। তবে এখানে দ্বিমতও রয়েছে।
এ গ্রামের লোকজন শুকনো মৌসুমে সড়ক পথে পায়ে হেঁটে, রিস্কা, বাই সাইকেল, অটো রিক্সা দিয়ে এমনকি কার, লাইটএস, নোহা, হাইএস দিয়েও চলাচল করে থাকেন। বর্ষা মৌসুমে চলাফেরার জন্য এ অঞ্চলে নৌপথও ব্যবহার করা হয়। ইসলামপুরে যেতে চাইলে জগন্নাথপুর উপজেলা থেকে বাস, রিক্সা, সিএনজি অটো রিস্কা অথবা পায়ে হেটে ভবেরবাজার পয়েন্ট। ভবরবাজার থেকে রিক্সা, সিএনজি অটোরিস্কা, পায়ে হেটে সৈয়দপুর বাজার হয়ে তেগরীয়া এরপর মোরাদাবাদ থেকে অনুচন্দ এরপর ইসলামপুর। এছাড়া সৈয়দপুর বাজার থেকে বুধরাইল হয়েও যাওয়া যায়। আর সিলেট থেকে আসলে গোয়ালাবাজার থেকে বাস অথবা সিএনজি অটো রিস্কা দিয়ে নয়াবন্দর - শাহারপাড়া - নোয়াগাও (নয়াগাঁও) - বুধরাইল হয়েও এই গ্রামে আসা যায়।
কলেজ
উচ্চ বিদ্যালয় 
প্রাথমিক বিদ্যালয়
২টি (পূর্ব ব্রাম্মণগাও, সোনাতনপুর)।
কৃষিপণ্যের মধ্যে ধানের বিপুল আবাদ রয়েছে। এছাড়া আছে হাওর ভরা মাছ। পাশাপাশি গ্রামের প্রচুর লোক বহির্দেশে বসবাস করায় তাদের পাঠানো রেমিট্যান্সের উপরও গ্রামের অর্থনীতি নির্ভরশীল। এছাড়া দরিদ্রদের জন্য সরকারি অনুদানও রয়েছে।
ড্রাগন বল জি: দোক্কান ব্যাটল

ড্রাগন বল জি: দোক্কান ব্যাটল হল ড্রাগন বল ফ্র্যাঞ্চাইজের উপর ভিত্তি করে তৈরি করা একটি বিনামূল্যের মোবাইল গেম। এটি জাপানে অ্যান্ড্রয়েড সংস্করণের জন্য মুক্তি পায় ২০১৫ সালের ৩০শে জানুয়ারি এবং আইওএসের জন্য ২০১৫ সালের ১৯ শে ফেব্রুয়ারি। শেষ পর্যন্ত গেমটির অ্যান্ড্রয়েড এবং আইওএস সংস্করণের জন্য ২০১৫ সালের ১৬ই জুলাই  বিশ্বব্যাপী মুক্তি পায়। গেমটিতে গোকু থেকে শুরু করে পিকোলো এমনকি এম্পারার পিলাফ পর্যন্ত ড্রাগন বল সিরিজের অনেক জনপ্রিয় চরিত্রদের অন্তর্ভুক্ত করা হয়। গেমটিতে তাদের দক্ষতার উপর নির্ভর করে অনেক শক্তিশালী চরিত্র প্রদান করা হয়। খেলাটির জাপানি সংস্করণে (এবং নভেম্বর ২০১৬ এর বৈশ্বিক সংস্করণে) গেমটি আরও উত্তম হয়ে গিয়েছিল যখন "গড লিডস" এর ধারণাটি চালু করা হয়। এই ক্ষমতা চরিত্রদের তাদের চরিত্রের টাইপিং কি বোনাস এবং হেল্থ, অ্যাটাক এবং ডিফেন্স বাড়ানোর সমর্থন প্রদান করে। যেই চরিত্রসমূহ এই ধরনের ক্ষমতা লাভ করে সে চরিত্রগুলো হল সুপার ভাজিটা, গোল্ডেন ফ্রিজা, সুপার সাইয়ান ৪ গোকু এবং মাজিন ভাজিটা।
জাপানে এটি মুক্তি পাওয়ার তিন মাসের মধ্যেই গেমটি ১৫ মিলিয়ন ডাউনলোডে গিয়ে পৌঁছায়।
শ্রেষ্ঠ সুরকার বিভাগে জাতীয় চলচ্চিত্র পুরস্কার (বাংলাদেশ)

শ্রেষ্ঠ সুরকারের জন্য জাতীয় চলচ্চিত্র পুরস্কার বাংলাদেশের চলচ্চিত্রের সুরকারদের জন্য সর্বাপেক্ষা সম্মানীয় চলচ্চিত্র পুরস্কার; যা জাতীয় চলচ্চিত্র পুরস্কারের অংশ হিসাবে ১৯৭৮ সাল থেকে দেওয়া হয়। প্রথমবারের মত এই পুরস্কার অর্জন করেন আজাদ রহমান "যাদুর বাঁশি" (১৯৭৭) চলচ্চিত্রের জন্য। ১৯৭৮ সাল থেকে ১৯৯৬ সাল পর্যন্ত এই বিভাগে পুরস্কার প্রদান করা হয় নি। আলম খান এবং ইমন সাহা দুইবার করে এই পুরস্কার লাভ করেন।
ডগলাস বুথ

ডগলাস জন বুথ (জন্ম: ৯ জুলাই, ১৯৯২) হলেন একজন ইংরেজ অভিনেতা। ২০১০ সালে বিবিসি টু-এর "ওয়ারিড অ্যাবাউট দ্য বয়" ছবিতে বয় জর্জের ভূমিকায় অভিনয়ের মাধ্যমে তিনি প্রথম দর্শকদের দৃষ্টি আকর্ষণ করেন। এরপর তিনি অভিনয় করেন বিবিসি-র "গ্রেট এক্সপেক্টেশনস" মিনিসিরিজ (২০১১) ও "ক্রিস্টোফার অ্যান্ড হিজ কাইন্ড" চলচ্চিত্রে (২০১১)।
২০১৩ সালে বুথ কার্লো কার্লেই পরিচালিত "রোমিও অ্যান্ড জুলিয়েট" ছবিতে অভিনয় করেন। ২০১৪ সালে ডারেন অ্যারোনোফস্কির "নূহ" এবং লোন শেরফিগের "দ্য রায়ট ক্লাব" ছবি দু’টিতে অভিনয় করেন বুথ। ২০১৫ সালে তিনি দ্য ওয়াচোস্কির "জুপিটার অ্যাসেন্ডিং" ছবিতে অন্যতম প্রধান চরিত্রে অভিনয় করেন।
লন্ডনের বারমন্ডসে এলাকায় নিজের বোনের সঙ্গে একই অ্যাপার্টমেন্টে বাস করেন বুথ। ২০১৫ সালে তাঁর নাম জিকিউ-এর বেস্ট ড্রেসড ব্রিটিশ পুরুষের তালিকাভুক্ত করা হয়।
তিনি হিফরশি নারীবাদী প্রচারাভিযানকে সমর্থন করেন এবং নিজেকে "লিঙ্গ সমতার একজন আবেগপ্রবণ সমর্থক" হিসেবে বর্ণনা করেন।
যৌন-ইতিবাচক নারীবাদ

যৌন-ইতিবাচক নারীবাদ, যেটি যৌনপক্ষীয় নারীবাদ, যৌন-গোঁড়া নারীবাদ অথবা যৌন-স্বাধীনতাবাদী নারীবাদ নামেও পরিচিত হচ্ছে একটি মতবাদ যেটি ১৯৮০ এর দশকের শুরুর দিকে চালু হয় এই ধারণা নিয়ে যে যৌন স্বাধীনতা হচ্ছে নারীস্বাধীনতার একটি অন্যতম গুরুত্বপূর্ণ অংশ।
বহু নারীবাদী 'অশ্লীল সৃষ্টিকর্ম-বিরোধী আন্দোলন'কে বন্ধ করার জন্যযৌন-ইতিবাচক নারীবাদের সঙ্গে জড়িয়ে পড়েন; ঐ আন্দোলনে বারংবারই বলা হয় যে অশ্লীল সৃষ্টিকর্ম নারীদেরকে পুরুষদের ভোগের সামগ্রী হিসেবে উপস্থাপন করে। আশির দশকের শুরুর দিকে এই যৌন-ইতিবাচক নারীবাদীরা 'অশ্লীল সৃষ্টিকর্ম-বিরোধী আন্দোলন'কে বন্ধ করার জন্য বিরোধী আন্দোলনকারীদের সঙ্গে এক সংঘর্ষে জড়িয়ে পড়েন, যেটি ইতিহাসে 'নারীবাদীদের যৌন যুদ্ধ' নামে পরিচিতি লাভ করে। অপরদিকে যৌন-ইতিবাচক নারীবাদীরা সমাজ থেকে যৌনতার উপর পুরুষতান্ত্রিক বিধি-বিধান উঠিয়ে দেওয়ার জন্য এরূপ মতবাদের পক্ষ নেওয়া শুরু করেন।